11:00 / 26.03.2020 6382 pdf Ўқиш режими + -\n«Набий соллаллоҳу алайҳи васаллам: «Қорин хасталиги ила ўлган шаҳиддир, вабода ўлган шаҳиддир», дедилар».\nМаълумки, вабо хасталиги доимо барча жамиятларни ташвишга солиб келган. Ҳамма унга қарши қандоқ ишлар қилиш зарурлигини ўйлаб келган. Вабо тарқалган жойда кўплаб одамлар нобуд бўлиши ҳам инкор қилиб бўлмайдиган ҳақиқат. Шунингдек, вабо тез юқадиган хасталик, унинг тарқалишини олдини олишнинг энг самарали йўли беморларни соғлардан ажратиш.\nШунинг учун ҳам Исломда вабо касали билан ўлган кишини шаҳидга тенглаштирилган. Яъни, хасталикка сабр қилиб, бошқа тарафларга кетиб қолмай вафот этган одам шаҳид ҳукмида бўлади. Бунда бемор кишиларни сабрга чақириш билан бирга уларнинг ортидан қолган яқинларига ҳам катта тасалли бор. Улар, фалончи вабо хасталигига учраганда ҳадиси шарифга амал қилиб сабр ила вафот этгани боис шаҳид ҳукмида кетган, деган фикр ила юрадилар.\nҲадиси шарифда зикр қилинаётган қорин хасталиги ҳам вабога ўхшаш юқумли хасталик бўлса ажаб эрмас. Баъзи бир ҳадисларда, жумладан, юқорида зикр қилинган фавқулодда шароитларда ўлганларга ҳам «шаҳид» лафзи ишлатилган. Уларни шаҳид ҳукмида ўлган дейилади. Бу маънолар ва уларга тегишли тушунчалар келгуси ҳадиси шарифларни ўрганишимиз давомида яна ҳам равшанроқ бўлади.\nОиша розияллоҳу анҳодан ривоят қилинади, у киши Расулуллоҳ соллаллоҳу алайҳи васалламдан вабо ҳақида сўраган эканлар. Шунда у зот бундоқ хабар берибдилар: «Аслида у Аллоҳ хоҳлаганларига юборадиган азоб бўлган. Бас, Аллоҳ уни мўминларга раҳмат қилди. Бас, қай бир банда вабо воқеъ бўлганда ўз юртида сабр қилиб, Аллоҳ унинг пешонасига битганидан бошқа нарса бўлмаслигига ишониб турса, албатта, унга шаҳиднинг ажри мислидек ажр бўлур».\nИккисини Бухорий ривоят қилган.\nУшбу ҳадиси шарифда Аллоҳ таоло мўмин-мусулмонларга қанчалар меҳрибон эканлиги яна бир бор намоён бўлмоқда. Бу ҳақиқат вабо хасталиги бошқалар учун нима мақсадда, мусулмонлар учун нима мақсадда юборилиши баёнидан келиб чиқади. «Аслида у Аллоҳ хоҳлаганларига юборадиган азоб бўлган. Бас, Аллоҳ уни мўминларга раҳмат қилди».\nДарҳақиқат, кўпгина қавмлар турли хасталиклар, жумладан, вабо ила қирилиб битгани тарихда маълум. Аллоҳ таоло Ўз меҳри ила бошқаларга азоб бўлиб юборилган вабони мусулмонлар учун раҳмат қилиб қўйибди. Улар вабо етганида Аллоҳ таолонинг айтганини қилсалар, вафот этсалар ҳам, шаҳид кетадилар.\nПайғамбаримиз соллаллоҳу алайҳи васалламнинг: «Бас, қай бир банда вабо воқеъ бўлганда ўз юртида сабр қилиб, Аллоҳ унинг пешонасига битганидан бошқа нарса бўлмаслигига ишониб турса, албатта, унга шаҳиднинг ажри мислидек ажр бўлур», деганлари айнан шу маънони тасдиқ этади.\nБу ҳозирги замон истилоҳи ила айтилганда, тиббий сақланиш чораси, ажнабийчасига карантин, деганидир. Ислом кўпчилик манфаатини ўйлаб, вабони бошқа ҳудудларга ҳам тарқалиб кетмаслиги йўлида ўзини фидо қилган кишиларни шундай юқори тақдирлайди. Бу маъно келгуси ривоятда яна ҳам ойдинлашади.\nРасулуллоҳ соллаллоҳу алайҳи васаллам: «Вабо бало ёки азобдир. Уни Бани Исроилга ёки сиздан олдин ўтган кимсаларга юборилган эди. Қачон унинг бирор ерда пайдо бўлганини эшитсангиз, у ерга бормангиз. Агар у сиз турган ерда воқеъ бўлса, ундан қочиб у ердан чиқмангиз», дедилар».\nУшбу ривоятдаги «бало ёки азобдир» ҳамда «Бани Исроилга ёки сиздан олдин ўтган кимсаларга» деган таркиблардаги «ёки»нинг келиши ҳадис илмида «шак учун» дейилади. Яъни, Пайғамбаримиз соллаллоҳу алайҳи васаллам шу икки сўз ёки иборадан бирини ишлатганлари аниқ, лекин ровий қайси бири эканлигида шак қилиб қолган. Бошқача қилиб айтганда Пайғамбаримиз соллаллоҳу алайҳи васаллам айнан иккисидан қай бирини ишлатганларини аниқ ёдлаб қола олмаган ва омонатга хиёнат қилмаслик юзасидан борини айтган.\nВабонинг бошқалар учун азоб, мусулмонлар учун раҳмат эканини олдин ўргандик. Энди эса ўшал хасталик пайдо бўлганда мусулмонлар жамоаси унга нисбатан қандоқ муносабатда бўлишлари баён қилинмоқда. «Қачон унинг бирор ерда пайдо бўлганини эшитсангиз, у ерга бормангиз». Чунки у ерга борсангиз ўша хасталикка чалинишингиз эҳтимоли бор. Мабодо, Аллоҳ кўрсатмасин, бирор кор-ҳол бўлиб қолса, келмасам бўлар экан, деб юрасиз. «Агар у сиз турган ерда воқеъ бўлса, ундан қочиб у ердан чиқмангиз». Чунки сизнинг у ердан қочиб чиқишингиз мазкур хасталикни бошқа ерларга тарқалишига сабаб бўлиши мумкин. Бу Ислом томонидан минг беш юз йил аввал жорий қилинган тиббий сақланиш чорасидир. Бу чорани маъмурий буйруқбозлик билан эмас, аҳолининг тиббий маданиятини ўстириш ила жорий қилишга ҳаракат қилингани очиқ-ойдин кўриниб турибди.\n«Умар Шом томон чиқди. Токи у Сарғга етганда унга Ажноднинг аҳли: Абу Убайда ал-Жарроҳ ва унинг асҳоблари учрадилар ва Шомда вабо воқеъ бўлганининг хабарини бердилар. Шунда Умар Ибн Аббосга: «Менга биринчи муҳожирларни чақириб кел», деди. Мен уларни чақириб келдим. У уларга маслаҳат солди. Улар эса ихтилоф қилишди. Баъзилари: «Сен бир иш учун чиқдинг. Энди ундан қайтишингни маслаҳат бермаймиз», дедилар. Бошқалари эса: «Сен билан бирга одамларнинг қолганлари ва Расулуллоҳ соллаллоҳу алайҳи васалламнинг саҳобалари бор. Уларни манави вабога олиб боришингни маслаҳат бермаймиз», дедилар. Умар: «Жўнанглар олдимдан!» деди-да, сўнгра: «Менга ансорийларни чақириб қўй», деди. Мен уларни чақириб келдим. Бас, уларга ҳам маслаҳат солган эди, улар ҳам муҳожирларнинг ихтилофдаги йўлини тутдилар. Уларга ҳам: «Жўнанглар олдимдан!» деди-да, сўнгра: «Менга ҳўв анави ердаги Қурайш шайхларидан фатҳ муҳожирларини чақириб кел», деди. Уларни чақириб келдим. Улардан иккитаси ҳам ихтилоф қилмади. Улар: «Одамлар билан орқага қайтишингни, уларни вабо томон олиб бормаслигингни маслаҳат берамиз», дедилар. Умар одамлар орасида жар чақиртириб: «Албатта, мен тонг чоғида уловимни минурман», деди. Шунда Абу Убайда: «Аллоҳнинг қадаридан қочибми?» деди. Умар унга: «Шуни сендан бошқа айтса бўлмасмиди!? (Умар унга хилоф қилишни ёқтирмас эди.) Ҳа, Аллоҳнинг қадаридан, Аллоҳнинг қадарига қочамиз. Айтгин-чи, агар сенинг туяларинг бўлсаю улар икки бўлинган бир водийга тушсалар. Бўлакларнинг бири серҳосил бўлсаю бошқаси қуруқ бўлса, ҳосилдорида боқсанг ҳам Аллоҳнинг қадари ила боқасан, қуруғида боқсанг ҳам Аллоҳнинг қадари ила боқасан. Шундай эмасми?!» деди. Шу пайт Абдурраҳмон ибн Авф келиб қолди. У ўзининг баъзи ҳожатлари ила кетган эди. У: «Бу ҳақида менда илм бор. Расулуллоҳ соллаллоҳу алайҳи васалламнинг: «Қачон унинг бирор ерда борлиги ҳақида эшитсангиз, у томон борманг. Қачон сиз турган ерда у воқеъ бўлса, ундан қочиб чиқманг», деганларини эшитганман», деди. Шунда Умар Аллоҳга ҳамд айтди ва ортига қайтди».\nБу ривоятдан кўплаб маълумотлар олиш мумкин. Шунинг учун уни шошилмасдан бирма-бир таҳлил қилиб чиқсак яхши бўлади. «Умар Шом томон чиқди». Бу сафар ҳазрати Умарнинг халифалик даврларида бўлган. У киши Шомдаги мусулмонлар ҳолидан хабар олиш мақсадида бир қанча саҳобаларни ўзлари билан олиб йўлга чиққанлар. У кишининг Шомга қараб йўлга чиққанлари ҳақидаги хабар ҳамма томонга тарқалган. Жумладан, бу хабарни ўша даврдаги Шомнинг волийи Абу Убайда ибн Жарроҳ розияллоҳу анҳу ҳам эшитиб ўз одамлари билан халифани кутиб олиш учун йўлларига чиққанлар.\n«Токи у Сарғга етганда унга Ажноднинг аҳли: Абу Убайда ал-Жарроҳ ва унинг асҳоблари учрадилар ва Шомда вабо воқеъ бўлганининг хабарини бердилар».\n«Сарғ» — Ҳижоздан келаётганда биринчи учрайдиган Шомнинг қишлоқларидан бирининг номи. «Ажнод» Шомнинг ўша пайтдаги беш машҳур шаҳари шундоқ ном билан аталган. Улар: Фаластин, Урдун, Димашқ, Ҳимс ва Қунсурайнлардир. Ўшанда мазкур беш шаҳарнинг амирлари Абу Убайда ибн Жарроҳ розияллоҳу анҳу билан бирга ҳазрати Умарни кутиб олгани чиққан эканлар. Одатда давлат бошлиғини кутиб олгани чиққанлар ҳол-аҳвол сўрашгандан сўнг энг муҳим ва долзарб масаладан сўз очадилар. Абу Убайда ибн Жарроҳ розияллоҳу анҳу ва у кишининг шериклари ҳам ҳазрати Умарга юртида вабо тарқалганлиги ҳақидаги хабарни айтдилар. «Шунда Умар Ибн Аббосга: «Менга биринчи муҳожирларни чақириб кел», деди. Мен уларни чақириб келдим. У уларга маслаҳат солди». Ҳазрати Умарнинг вабо ҳақида кишиларга маслаҳат қилишларидан у киши бу ҳақдаги Пайғамбаримиз соллаллоҳу алайҳи васалламнинг ҳадиси шарифларидан бехабар бўлган. Агар ҳазрати Умар ҳадисни билганларида ҳеч кимга маслаҳат солмай унга амал қилишга ўтар эдилар. Аксига олиб маслаҳатга чақирилганлар ҳам ҳадисдан бехабар эканлар. «Улар эса ихтилоф қилишди». Ўшанда ҳазрати Умар билан бирга Шом сафарига чиққан биринчи муҳожирлар ичида мазкур масала бўйича иккига бўлиниш пайдо бўлди.\n«Баъзилари: «Сен бир иш учун чиқдинг. Энди ундан қайтишингни маслаҳат бермаймиз», дедилар». Яъни, эй Умар, сен Шомдаги мусулмонлар ҳолидан хабар олгани чиқдинг. Бу хабарни ҳамма эшитди. Дўсту душман қараб турибди. Вабо ҳақидаги хабарни эшитиб шу ердан ортга қайтиб кетсанг яхши бўлмайди. Бундан дўстлар хафа, душманлар шод бўладилар. «Бошқалари эса: «Сен билан бирга одамларнинг қолганлари ва Расулуллоҳ соллаллоҳу алайҳи васалламнинг саҳобалари бор. Уларни манави вабога олиб боришингни маслаҳат бермаймиз», дедилар». Булар ҳам ўзларининг фикрларига келган далилни рўкач қилишди. Соғ-саломат ва мўътабар одамларни хатарли жойларга олиб боришни раво кўрмадилар. Уларнинг бундоқ ихтилоф қилишлари халифага ёқмади. «Умар: «Жўнанглар олдимдан!» деди-да, сўнгра: «Менга ансорийларни чақириб қўй», деди». Демак, аввал муҳожирлар, кейин ансорийлар турар эканлар. Абдуллоҳ ибн Аббос розияллоҳу анҳу ривоятларини давом эттирадилар: «Мен уларни чақириб келдим. Бас, уларга ҳам маслаҳат солган эди, улар ҳам муҳожирларнинг ихтилофдаги йўлини тутдилар». Кўриниб турибдики, ансорийларнинг ҳазрати Умар ила Шом сафарига чиққанлари ичида ҳам вабо ҳақидаги ҳадиси шарифни эшитган одам йўқ экан. Шунинг учун улар ҳам бу масалада ихтилоф қилдилар. «Уларга ҳам: «Жўнанглар олдимдан!» деди-да, сўнгра: «Менга ҳўв анави ердаги Қурайш шайхларидан фатҳ муҳожирларини чақириб кел», деди». Булар Қурайш қабиласининг мўътабар шайхлари бўлиб, Маккаи Мукаррама фатҳ бўлган кунигина мусулмон бўлган эдилар. Шунинг учун ҳам уларга муҳожир ва ансорийлардан кейинги, учинчи ўринда маслаҳат солинди. «Уларни чақириб келдим. Улардан иккитаси ҳам ихтилоф қилмади. Улар: «Одамлар билан орқага қайтишингни, уларни вабо томон олиб бормаслигингни маслаҳат берамиз», дедилар». Улар ҳам ҳадиси шарифдан бехабар эканлар. Лекин аввалги ихтилоф қилганларнинг ҳолидан ўрнак олишганми, халифани олдида ҳеч ихтилоф қилмай бир хил фикр айтдилар. Вабо тарқалган диёрга кирмай ортга қайтиш ҳақида маслаҳат бердилар. Бу маслаҳат ҳазрати Умар розияллоҳу анҳуга маъқул келди. Қайтишга қарор қилди. «Умар одамлар орасида жар чақиртириб: «Албатта, мен тонг чоғида уловимни минурман», деди». Яъни, Мадинага қайтиб кетурман, деганлари. Албатта, бу қарор ҳаммага ёқса ҳам азиз меҳмонларни орзиқиб кутган шомликларга ёқмади. «Шунда Абу Убайда: «Аллоҳнинг қадаридан қочибми?!» деди». Шомнинг волийи Абу Убайда ибн Жарроҳ розияллоҳу анҳунинг бундоқ оғир гап айтишларидан аччиқлари чиққани билиниб турибди. У киши ҳазрати Умарга шундоқ гапиришга ҳадди сиғадиган улуғ зот эдилар. «Умар унга: «Шуни сендан бошқа айтса бўлмасмиди!?» Яъни, ҳозир сен менга айтган гапни сендан бошқа одам айтганда яхши бўларди, деди. Ҳазрати Умарнинг нима учун бундоқ деганларини тушунтириш учун Абдуллоҳ ибн Аббос розияллоҳу анҳу орага ўз гапларини қўшиб баён бермоқдалар: (Умар унга хилоф қилишни ёқтирмас эди.)\nҲазрати Умар Абу Убайда ибн Жарроҳ розияллоҳу анҳунинг ҳурматларини қилиб у кишига хилоф бўладиган гапларни айтишдан ўзларини тийиб юрар эдилар. Энди эса кўпчиликни олдида у киши билан тортишишга мажбур бўлмоқдалар. «Ҳа, Аллоҳнинг қадаридан, Аллоҳнинг қадарига қочамиз». Сен менга: «Аллоҳнинг қадаридан қочибми?!» деб таъна қилмоқдасан. Лекин бу ерда Аллоҳнинг қадаридан қочиш йўқ. Қочиш бўлса ҳам биридан иккинчисига қочиш бор. «Айтгин-чи, агар сенинг туяларинг бўлсаю улар икки бўлинган бир водийга тушсалар. Бўлакларнинг бири серҳосил бўлсаю, бошқаси қуруқ бўлса, ҳосилдорида боқсанг ҳам Аллоҳнинг қадари ила боқасан, қуруғида боқсанг ҳам Аллоҳнинг қадари ила боқасан. Шундай эмасми?!» деди». Ёки бир томонда боқиш Аллоҳнинг қадари ила, бошқасида боқиш Аллоҳнинг қадаридан ташқарида бўладиган бўлса, шуни айт. Ҳаммаси ҳам Аллоҳнинг қадари. Бизнинг ҳозир қилаётган ишимиз ҳам шунга ўхшаш. Бунинг учун сен хафа бўлма. «Шу пайт Абдурраҳмон ибн Авф келиб қолди. У ўзининг баъзи ҳожатлари ила кетган эди». Шунинг учун бу масала бўйича бўлиб ўтган воқеалардан хабарсиз эди. Келганидан сўнг гапнинг ҳақиқатини англади ва: «Бу ҳақида менда илм бор. Расулуллоҳ соллаллоҳу алайҳи васалламнинг: «Қачон унинг бирор ерда борлиги ҳақида эшитсангиз, у томон борманг. Қачон сиз турган ерда у воқеа бўлса, ундан қочиб чиқмангиз», деганларини эшитганман», деди». Ортиқча маслаҳатга ҳам, тортишувга ҳам ҳеч қандай ўрин қолмади. «Шунда Умар Аллоҳга ҳамд айтди ва ортига қайтди». Ушбу қисса жуда ҳам машҳур. Уни турли китобларда турли муносабатлар ила келтирилади. Бунда маслаҳат, ақийда, қадар масаласи, давлат бошлиғи ва волий ҳамда амирларнинг муомаласи ва шунга ўхшаш кўпгина масалалар бор. Бизга кераги эса «Тиб китоби» учун тааллуқли қисми вабо бор жойга кирмаслик ва у ердагиларнинг чиқмаслиги масаласи.\nШу ерда ҳадиси шарифни ўрганиш давомида мулоҳаза қилинадиган қоидаларни ҳам эслаб ўтишимиз лозим.\n1. Пайғамбар соллаллоҳу алайҳи васалламнинг айтган барча ҳадисларини ҳамма саҳобалар эшитган бўлиши шарт эмаслиги.\n2. Баъзи ҳадисларни саноқли кишилар эшитган бўлиши мумкинлиги. Мисол учун вабо тарқалган жойга кирмаслик ва у ердан чиқмаслик ҳақидаги ҳадис. Шунча катта саҳобалар ҳам уни эшитмаган эканлар. Шунча одамнинг ичидан фақат бир киши — Абдурраҳмон ибн Авф розияллоҳу анҳу эшитган эканлар.\n3. Ушбу ҳадисга ўхшаш аҳён-аҳёнда учрайдиган нарсаларга оид ҳадисларни ҳожат тушганда излаб топилиши. Албатта, вабо ҳар йили ёки ҳар ўн йилда ҳам бўладиган нарса эмас. У жуда оз бўладиган нарса. Шунинг учун бу масалага оид ҳадиси шарифни Пайғамбаримиз соллаллоҳу алайҳи васаллам айтганларида ўша суҳбатда ҳозир бўлган саҳобалар эшитганлар ва шу билан ҳожат тушмагани учун бу масалага қайтилмаган. Пай-ғамбаримиз соллаллоҳу алайҳи васалламнинг давр-ларида ҳам, ҳазрати Абу Бакр Сиддиқнинг даврларида ҳам вабо бўлмаган. Ҳазрати Умарнинг халифаликларининг аввалида ҳам бўлмаган. Мана, Шомга сафар қилганларида бу масалага дуч келинди. Пайғамбаримиз соллаллоҳу алайҳи васалламнинг бу борадаги ҳадиси шариф ҳаётга татбиқ қилиш шу ердан бошланди. Ислом давлатининг қайси жойида юқумли хасталик чиқадиган бўлса ўша ерга ташқаридан биров кирмайдиган, у ердан ташқарига биров чиқмайдиган бўлди.\n4. Ҳаётда бирор масала ориз бўлиб қолса, дар¬ҳол ўз билганича ҳукм қилиб юбормасдан ўша масаланинг шариатдаги ҳукмини излаш керак. Бир одам, бир жамоа ўша ҳукмни билмаса, бошқалари билиши мумкин. Катта халифалар, хусусан, чориёрлар даврида шунга ўхшаш масала бўлса, одамларга бизга бундоқ-бундоқ масала ориз бўлди, Расулуллоҳ соллаллоҳу алайҳи васалламдан бу ҳақда бирор нарса эшитган одам борми, деб эълон қилинар эди. Ана ўшанда эшитган одамлар ўз билганларини айтар ва унга амал қилинар эди.\n5. Баъзи кишиларда Абу Убайда ибн Жарроҳ розияллоҳу анҳу айтганларига ўхшаш, Аллоҳнинг қазои-қадарига иймон бўлгандан кейин, сақланаман, деб маълум хасталик бор жойдан қочишни нима кераги бор, деган тушунчалар бор. Аммо агар уларнинг гумонларида асос бўлса, Пайғамбаримиз соллаллоҳу алайҳи васаллам нима учун сақланишга амр қилганлар, деган эътироз пайдо бўлади.\nМаргуба 21:27 / 27.03.2020\nМен хам бу хадис тогрисида эшитганман. Мен Киргизстонликман лекин бизи давлатларимизда ташкарига чикканларди киргизиб куйяпти .Яна ким билади дейсиз бошликларимиз билишадида\nОтабек 14:57 / 27.03.2020\nСизларга каттакон Рахма ОЛЛОХ сизлардан рози бўлсин бу мақоладан ўзимга жуда катта фойда олдим ОЛЛОХ бундай синовли кунлардан барчамизни эсон омон ўтиб олишимизни насиб этсин Амин\n05:00 / 01.03.2017 2183\n05:00 / 01.03.2017 2464\n453 21:14 / 26.07.2020\nСавол Ўртоғим Тошкент шаҳрида ўқийди, ҳали уйланмаган. Келажакда Тошкентда яшаб қолмоқчи. Тошкентга боришкелишда намозларини қаср ҳолатда адо этади. Шахсий давоми...\n1600 16:12 / 24.01.2020\n2858 14:30 / 16.02.2019\nҲамза розияллоҳу анҳу Набий соллаллоҳу алайҳи васалламнинг амакилари, эмикдош инилари, Қурайш қабиласининг паҳлавонларидан бири бўлиб, лақаблари Шаҳидлар давоми...\n7497 12:40 / 20.05.2019\n83 17:45 / 20 январь


“Жаннатнинг бадали дунёни тарк этмакдир” « Ўзбекистон Халқ Ҳаракати\n“Жаннатнинг бадали дунёни тарк этмакдир”\n21 August 2017 - 7:00\n-Ибн Аббосдан (ундан Оллоҳ рози бўлсин) ривоят этилишига кўра, Пайғамбаримиз шундай деган: Жаннатликлар порлоқ чеҳрали ёшлардир. Бошларидан, қошларидан ва киприкларидан бошқа ҳеч бир ерида тук қил йўқдир. Яъни қўлтиқ остлари ва қосиқлари ҳам туйсиздир. Бўйлари ҳазрати Одам каби олтмиш тирсак, ёши ҳам ҳазрати Исонинг ёши каби ўттиз учдир. Оқ танли ва яшил либослидирлар.\nУлардан биттасининг дастурхонига бир қуш келтирилганда, қуш унга: “Эй, Оллоҳнинг дўсти, мен салсабил сувидан ичдим, Аршнинг остида, жаннат боғларида ўтладим ва шу-шу дарахтларнинг мевасидан едим”, дейди. У қушнинг бир бутини қовурилган ҳолда, иккинчисини димланган ҳолда ейди. Оллоҳ дўстларининг етмиш қат либоси бўлади. Ҳар бири айри-айри рангда бўлади.\nУларнинг бармоқларида ўн дона узук бор. Биринчисида, “Сабр этганингиз учун салом бўлсин сизга!”, деган ёзув бўлади. Иккинчи узукда “У ерга (жаннатга) хавфсиз ва салом билан киринг!”, ёзуви бордир. Учинчи узукда “Бу жаннат қилган амалларингиз эвазига сизга мерос қилинди”, ёзувини ўқиш мумкин. Тўртинчи узукда “Ҳузун ва қайғулар сиздан олиб ташланди!” ёзуви бор. Бешинчи узукда “Сизга зийнатли ва гўзал кўйлаклар кийдирдик!” ёзуви ёзилган. Олтинчи узукда “Сизни йирик ва қора кўзли ҳурилар билан уйлантирдик”, деган ёзув бўлса, еттинчи узукда “У ерда кўнглинг тусаб, кўзингга ёққан ҳар нарсани топасан!” деб ёзилган бўлади. Саккизинчи узукда эса “Пайғамбарга ва сиддиқларга дўст бўлдингиз”, деб ёзилган. Тўққизинчи узукда “Сизлар ҳеч кексаймайдиган ёшларсиз” деган ёзув бўлади. Ва ўнинчи узукда “Ҳеч кимни безовта қилмайдиганга қўшни бўлдингиз!”, деган ёзув бўлади.\nБу кароматларга қовушмоқ истаган киши шу беш нарсани давом эттириши керак:\n1.Инсон ўзини бутун гуноҳлардан узоқ тутиши лозим. Зотан, Оллоҳу Таоло шундай дейди. “Кимки, ўзини гуноҳлардан сақласа, борадиган ери жаннатдир” (“Назиат” сураси, 40-41).\n2.Озгина дунёлик билан (яшамоқ) чекланмоқ керак. Зеро, Пайғамбаримиз (с.а.в.) шундай деган: “Жаннатнинг бадали дунёни тарк этмакдир”.\n3.Инсоннинг ибодатга берилиши ва ҳар ибодатга қизиқишидир. Чунки бу ибодатларнинг ҳар қандай биттаси соҳибининг авф этилиб, жаннатга киришига сабаб бўлиши мумкин. Зотан, Оллоҳу Таоло: “Ишлаган амалларингиз учун сизларга мерос қилиб берилган жаннат шудир” (“Зуҳруф” 72), деган.\nОллоҳу Таоло яна бир оятида шундай буюради: “Ишлаган амаллари учун улар нақадар кўз қамаштирувчи неъматларнинг ҳозирланганини ҳеч ким билолмайди” (“Сажда” сураси, 17).\n4.Инсон солиҳларни ва хайрли амал ишлаганларни яхши кўриши, улар билан ўтириб туришини давом эттирмоғи лозим. Зеро, Пайғамбаримиз (с.а.в.) шундай дейди: “Кўп дин биродари тутининглар. Чунки Қиёмат куни ҳар бир дин биродарининг алоҳида шафоат ҳаққи бордир”.\n5.Одам тез-тез дуо этиб, Оллоҳдан ўзига жаннатни насиб этиб, сўнггини хайирли қилишини тиламоғи лозим”.\n-Аҳли ҳикматдан бирига кўра, савоб ишлаш йўлини кўриб турган ҳолда, дунё ишлари билан машғул бўлмоқ жоҳилликдир.\nЖаннатдаги роҳатликни фақат дунёда роҳат нима эканлигини билмаганлар кўриши лозим.\nЖаннат бойлигининг сафосини дунёда озгина дунёлик билан қаноатланган, исрофни тарк этганлар суриши лозим.\n-Айтилишига кўра, зоҳидлардан биттаси фақат бақла ……. билан туз еган, ҳеч нон емаган. Биттаси унга “нечун бу қадар оз егулик билан чекланаяпсан?” деб сўраганида, зоҳид унга шундай жавоб қайтарган: “Чунки мен дунёни жаннат учун восита қилдим, сен эса дунёни ахлатга восита қилдинг, яъни кўп тоза емаклар еб, ҳожатхонага чопасан. Мен ибодат қилиб, жаннатга бора олишим учун ейман”.\n-Айтилишига кўра, Иброҳим бин Адҳам (ундан Оллоҳ рози бўлсин) бир кун ҳаммомга киришни истади. Лекин ҳаммом соҳиби унга “фақат пулини тўласанг, ичкарига киритаман”, деб, уни ҳаммомга киритмади. Иброҳим бин Адҳам йиғлаб, Оллоҳга шундай деди: “Оллоҳим, мени текинга шайтонларнинг уйига ҳам киритмаяптилар. Шундай экан, мен қандай қилиб, текинга пайғамбарларнинг ва сиддиқларнинг уйига кироламан?”.\n-Айтилишига кўра, Оллоҳу Таоло Пайғамбарларидан биттасига индирган китобда “Эй, инсон боласи, юксак баҳо эвазига жаҳаннамни сотиб оласан, лекин арзон бир баҳога жаннатни сотиб олмайсан”, дейилган.\nБу сўзнинг маъноси шудир: бир фосиқ ўзи каби фосиқ бўлган бир гуруҳга зиёфат бермоқ истаса, балки юз ва ёки икки юз сариқ олтин харжлайди ва бу масроф унга оғир келмайди. Бу тарзда у жаҳаннамни қиммат бир баҳога сотиб олади.\nАгар у кимса, Оллоҳ ризоси учун бир зиёфат қилиб, йўқсилларни чақирса эди, сарфлагани масроф унга оғир келарди. Ҳолбуки, бу зиёфат жаннатнинг доли бўлиши мумкинди.\n-Айтилишига кўра, Абу Ҳозим шундай деган: “Агар жаннатга кирганлар учун бу ерга кириш бадали бу дунёдаги бутун севган нарсаларини тарк этиш бўлса эди, бу бадал жаннат қаршисида арзимаган нарса бўларди.\nВа аксинча: агар жаҳаннамдан қутилиш дунёдаги бутун машаққатлар бадалига бўлганда эди, бу бадал жаҳаннамдан қутилиш ёнида арзимаган нарса бўларди.\nҲолбуки, севилган нарсалардан мингдан биринигина тарк этиш билан – жаннатга кириш мумкин бўлгани каби, дунёдаги машаққатларнинг мингдан бирига сабр этиб, жаҳаннамдан қутилиш мумкиндир.\n-Яҳё бин Муозга кўра, дунёни тарк этмак оғир бўлса-да, жаннатдан маҳрум қолмоқ ундан анча оғирроқдир. Ҳолбуки, жаннатнинг муҳри – дунёни тарк этмакдир.\n-Анас бин Маликдан (ундан Оллоҳ рози бўлсин) ривоят этилишига кўра, Пайғамбаримиз (с.а.в.) шундай деган: “Ким Оллоҳдан уч карра жаннатни истаса, жаннатнинг ўзи “Оллоҳим, бу одамни жаннатга қўй”, дейди. Ва аксинча, ким Оллоҳга уч марта ўзини жаҳаннамдан йироқ тутишини тилаб, дуо қилса, жаҳаннам “Оллоҳим, бу одамни жаҳаннамдан узоқ тут”, дейди.\nБунга кўра, Оллоҳу Таолодан бизни жаҳаннамдан узоқ тутиб, жаннатига қўйишини тилаймиз.\nАгар жаннатнинг ягона неъмати дин биродарлар билан учрашиб, суҳбатлашиш бўлса ҳам, фақат шу биргина неъмат учун жаннатга кириш бахтиёр бўлиш учун етарли бўларди.\nҲолбуки, у ерда сонсиз неъмат бор.\nАнас бин Маликдан (ундан Оллоҳ рози бўлсин) ривоят этилишига кўра, Пайғамбаримиз (с.а.в.) шундай деган:\n“Жаннатда шундай бозорлар борки, у ерларда олди-сотти йўқ. Жаннатликлар у ерларда тўпланиб, дунё ҳаётининг қандай кечганини бир-бирларига айтиб берадилар. Оллоҳга қандай ибодат қилганликлари, фақирлар ва бойларнинг қандай яшаганларини, ўлимнинг қандай бўлганини ва бу узун имтиҳондан сўнгра қандай жаннатга кирганликлари ҳақда суҳбатлашадилар”.\nИбн Масъуднинг (ундан Оллоҳ рози бўлсин) айтилишига кўра, Қиёмат куни бутун инсонлар Сирот кўпригининг бошига келадилар. Бу жаннатнинг атрофига яқинлашмоқ демакдир. Кейин амалларига кўра бу кўприкдан кечадилар.\nБиров кўприкдан яшин тезлигида, яна биттаси шамол каби, бошқаси қуш мисол ёки учқур от каби, яна бири худди бировни қувалаётган каби ўтади.\nЭнг орқада қолган кимса оёқларининг бош бармоқларида суриниб, Сиротдан ўтмоқчи бўлади, аммо оёғи тойиб кетади. Чунки Сирот тойинчоқ, қилич каби кескиндир. Устида туя тикани мисол тиконлар бор. Ҳар икки тарафида қўлларида оташдан чангал тутган малаклар бор. Улар бу чангаллар билан инсонларни ушлайдилар.\nЮрганлар билан, чангалларга илиниб, сўнгра ундан сийрилиб қочганлар қутилишлари мумкин. Аммо чангаллардан қочолмаганлар жаҳаннамга тушадилар. Бу орада малаклар “Ё Рабби, қутқар!”, дея дуо этарлар.\nБу ҳангомада Сиротни энг сўнггида кечган киши ҳам жаннатга яқинлашганди, олдида жаннат эшикларидан бири очилади. У жаннатда ўтирадиган бир ер кўрмайди. Шунга қарамай, у “Ё, Рабби, мени бу ерга жойлаштир!”, дея ёлворади.\nОллоҳу Таоло унга “Балки сени бу ерга жойлаштирсам, мендан яна бошқа бир ер истаяжаксан?”, дейди.\nОдам эса “Йўқ, улуғлигинг ҳаққи, мен бошқа нарса истамайман!”, дейди.\nЛекин унинг олдидаги пардалар кўтарилиб, жаннатдаги бошқа гўшаларни кўрганда, у ўзига берилган ерни маъқул кўрмасдан, “Ё, Раббим, менга анави маконни бер!”, дея ёлвора бошлайди.\nОллоҳу Таоло унга “Агар сени у ерга жойлаштирсам, яна бошқа бир ерни талаб қилмайсанми?”, дейди. Одам “Йўқ, улуғлигинг ҳаққи, бошқа нарса истамайман”, деб жавоб беради.\nАммо бу одам пардалар кўтарилганда, янги-янги маконларни кўриб, унга берилган неъматларни оз кўради. Ва аввалги ҳолат тўрт марта такрорланади.\nНиҳоят, Оллоҳу Таоло ундан “Яна бир нарса истамайсанми?” деб сўрайди.\nОдам “истадим, истадим, аммо энди уяляпман”, деб жавоб беради.\nШунда Оллоҳу Таол “дунёни ҳам илова қилганда, унинг ўн мислини сенга илова қилганда, унинг ўн мислини сенга бағишладим”, дейди.\nБу жаннатликларнинг энг паст табақасининг вакили ҳақидаги ҳикоядир.\n-Абдуллоҳ бин Маъсуднинг (ундан Оллоҳ рози бўлсин) айтишига кўра, Пайғамбаримиз (с.а.в.) бу муждали хабарни айтар экан, озиқ тишлари кўринадиган даражада кулимсиради.\n-Айтилишига кўра, жаннатга кирадиган дунё хотинлари ишлаган амалларига кўра, у ердаги ҳурийлардан устунроқ бўлажаклар.\nОллоҳу Таоло шундай дейди:\n“Биз у ерда хотинларни янгидан яратиб, (уларни) амал дафтарлари соғдан берилганлар учун тенгдош бокиралар айладик” (“Воқеа”, 35-36).


“Старые вещи покупаем”дан эҳтиёт бўлинг – тақинчоқларингизга “дам солиб қўяди”\n20:50 / 15.06.2017\nОлмазор туманида 11 июнь куни соат 14:30да, ТошТИ даҳасида яшовчи Т.С. "102" рақамига қўнғироқ қилган. У яшаш манзилига осиё миллатига мансуб, 1 нафар номаълум эркак ва 1 нафар номаълум аёл киши келиб, "пастки қаватда яшовчи қўшнингизмиз, сув тошириб юбордингиз" деб, хонадонга кириб олгани ҳамда турмуш ўртоғи, шу манзилда яшовчи Т.Н.нинг бўйнига номаълум жисмни тираб, оғзини қўли билан ёпиб, уйидаги шкафдан жами 5.000.000 сўмлик 9 хил турдаги қимматбаҳо тақинчоқларни олиб кетганлиги тўғрисида хабар берган.\nМазкур ҳолат юзасидан олиб борилган тезкор суриштирув ишлари давомида Т.Н. турмуш ўртоғидан қўрқиб, шу хабарни ўйлаб топгани маълум бўлган. Аслида фақатгина бир нафар шахси номаълум аёл «эски буюм ва нарсаларни оламиз», деган важ билан Т.Н. уйнинг эшигини очганидан сўнг, унинг “фарзандлари ёмон касал бўлишини, бунинг олдини олиш, келаётган балоларни қайтариш лозим”лигини айтиб, уни алдаган. Жабрдийданинг ишонувчанлигидан фойдаланган фирибгар эски нарсалардан ташқари тилла тақинчоқлари бўлса, уларга “дам солиб қўйиши”ни айтган. Т.Н.дан 5 млн сўмлик 9 хил турдаги қимматбаҳо тақинчоқларни фирибгарлик йўли билан қўлга киритиб, воқеа жойидан яширинган.\nУшбу аниқланган ҳолат юзасидан 2017 йил 11 июнь куни олмазор тумани ИИБ ҳузуридаги Тергов бўлими томонидан номаълум шахсга нисбатан Ўзбекистон Республикаси ЖКнинг 168-моддаси 1-қисми билан жиноят иши қўзғатилиб, ҳозирда тергов ҳаракатлари олиб борилмоқда.


Депутат Алишер Қодиров: «Қамоқхоналар маҳбуслар сони кўп бўлишидан манфаатдор»\nДепутат Алишер Қодиров: «Қамоқхоналар маҳбуслар сони...\n28.07.2018 18:55 0 214\nОлий Мажлис Қонунчилик палатаси депутати Алишер Қодиров Фарғона вилоятидаги тергов изоляторида бўлиб, ўрганилган таҳлиллардан хулосаларини «Facebook»даги саҳифасида маълум қилди:\nФарғона вилоятидаги тергов изоляторида таҳлиллардан хулосаларим:\nбугунги кунда қамоқхоналар маҳбуслар сони кўп бўлишидан манфаатдор. Чунки муассасанинг моддий таъминоти ва унда ишловчиларга тўланадиган ҳақ миқдори маҳбусларнинг сонига боғланган;\nички ишлар тизимида қамоқхона ёки тергов изоляторларида хизмат қилувчи ходимларга «ўгай фарзанд» принципи шаклланиб қолган. Уларнинг маиший таъминоти, рағбатлантирилиши ва хизматда юқорилаши жуда қийин амалга ошади. Бу муносабат беихтиёр ходимларнинг маҳбусларга бўлган «дўстона алоқалар»ига айланади.\nҚамоқхоналар одамларни қайта тарбиялаш эмас, янада радикаллаштириш, жамиятга нисбатан нафратини янада кучайтириш масканлари бўлиб қолмоқда.\nқамоқхона ва тергов изоляторларида хизмат кўрсатадиган ички ишлар ходимларига муносабатни ўзгартириш;\nмуассасаларнинг таъминотини маҳбусларнинг сонидан келиб чиқиш амалиётидан воз кечиш, аксинча, у ердан чиққан маҳбусларнинг ҳаётда ўрнини топиб кетиш даражасидан келиб чиқиш лозим.\nдепутат Алишер Қодиров тергов изолятори


20:32 / 26.06.2015 | Bunyod | 1881\nАссалому алайкум! Рўзадор одамга ғусл вожиб бўлганда ғуслни оддий қилиб яъни бурнига сувни ачитиб тортмасдан оғзини ғарғара қилмасдан баданига сув юритиб олиш керак экан. Излаш хизматидан фойдаланиб шуни билдимки бу ҳолатда оғзини очгандан кейин ғарғара қилиб бурун ачитилиб чайилар экан. Савол: рўзадор пайтида баданига сув теккизгани кифоя қиладими? Фақат бурун ва оғизни ювса бўлдими қайта ғусл шарт эмасми? Жуда ҳам зарур эди илтимос агар иложи бўлса фақат шу саволимга тезроқ жавоб беришингизни сўраб қоламан илтимос. Аллоҳ рози бўлсин.\nВа алайкум ассалом! Оғиз ва бурунга сув олиб чайиш ғуслнинг фарзларидан саналади. Буруннинг юмшоғ жойи тугаб қаттиқ жойи бошланган жойигача ювиш фарз. Оғизнинг ҳамма жойига сув етказиш ҳам фарз. Бу иккиси номига ювиш билан ҳам адо бўлади. Оғизни ғарғара ва бурунни ачиштириб ювиш мустаҳаб. Рўзада ўша мустаҳабни тарк қилиб турилади. Кейин ювиш фарз эмас. Мабодо оғиз ёки бурун орқали томоқдан ичкарига озгина сув ўтиб кетса ҳам рўза очилади. Валлоҳу аълам.\nФахш сўзларни ишлатиш ҳақида\nРўзада маззаси бўлмай қолиши\nРўза аслида бир кун дейдиган одам\nМехмондорчиликга рузадор бориши\nРўза кабул бўладими\nМаййит зиммасидаги руза казоси\nРўза. Қандли диабет - сахар\nРоссияда ифтор вақти


“Чегарасиз шифокорлар”: Суриядаги шифохонага уюштирилган авиаҳужум оқибатида 2 киши ҳалок бўлди\n“Чегарасиз шифокорлар” халқаро гуманитар ташкилоти Сурияда уюштирилган авиазарбалар оқибатида 19 ноябрь куни унга тегишли шифохонага бомба тушгани, оқибатда 2 киши ҳалок бўлгани, 6 киши яраланганини, булар орасида 2 нафари шифокорлар эканлигини маълум қилди. Бу ҳақда Business Insider хабар бермоқда.\n“Биз эндигина ярадорлар гуруҳини қабул қила бошлагандикки, шифохона олд қанотига ракеталар тушди. Бир муддатдан сўнг 2 ходимимиз жиддий яраланганини тушундик. Барчаси кутилмаганда рўй берди”, - деди воқеа гувоҳларидан бири.\nШифохона Дамашқ яқинида жойлашгани айтилмоқда.\nИлгарироқ ташкилотнинг Афғонистоннинг Қундуз шаҳридаги шифохонасида шундай воқеа юз берган эди.


ЖССТ QazVac вакцинасини рўйхатга олишни 2022 йил охирида бошлаши мумкин\n19 Январь 08:20\nNUR-SULTAN. Кazinform - Қозоғистон Бош вазири ўринбосари Ерали Тоғжанов Қозоғистоннинг QazVac вакцинасини Жаҳон соғлиқни сақлаш ташкилотида рўйхатдан ўтказиш муддати ҳақидаги саволга жавоб берди, дея хабар беради Kazinform мухбири.\n«Сиз тушунишингиз керак. Аниқ ўлчамлар мавжуд. Қозоғистон дастлаб Миллий регуляторнинг биринчи даражасида эди. Саккиз ой ичида биз иккинчи даражага етдик. Энди 2022 йил охиригача учинчи даражага олиб чиқиш вазифаси турибди. Қозоғистон Миллий регуляторнинг учинчи даражасига етганда, бизнинг эмлаш Жаҳон соғлиқни сақлаш ташкилоти томонидан расман кўриб чиқилади. Бу халқаро стандарт, бу талаб», - деди у ОАВнинг саволига жавоб берар экан.\nУнинг сўзларига кўра, давлат бу билан чекланмайди.\n«Бугунги кунда 25 та давлат билан вакцина паспортларимизни ўзаро тан олиш бўйича келишувларимиз бор. Бу борада Ташқи ишлар вазирликлари, элчихоналар билан ҳамкорликда аниқ ва изчил ишлар олиб борилмоқда.\nЮқорида айтиб ўтганимиздек, бизнинг вакцинамиз 86-90 фоиз самарали. Шунинг учун кўпчилик буни тан олади. Бу ҳақда мутахассисларимиздан билиб олишингиз мумкин», — деди Бош вазир ўринбосари.\n«Бу ЖССТ Қозоғистондаги вакцинани 2022 йил охиригача рўйхатдан ўтказмайди, деганими?», деб сўради ОАВ вакили. «Ҳа, биз миллий регуляторнинг учинчи даражасига чиққанимиздан бошлаб рўйхатга олиш бошланади. Ҳозир у кўриб чиқилмоқда. Лекин бунинг учун мамлакатимиз, Миллий регулятор учинчи даражага чиқиши керак. Шундай экан, бу ташкилотга аъзо барча давлатлар учун асосий талаб», - деди Ерали Тоғжанов.\nQazVac Қозоғистонда коронавирусга қарши вакцинага бўлган эҳтиёжни қопламоқда


Алишер Шодмонов госпиталга ётқизилди\n17:01 30.07.2020 (Янгиланган 18:16 30.07.2020)\nАлишер Шодмонов Республика ихтисослаштирилган кардиология илмий-амалий тиббиёт марказида стационар шароитда режали даволаш муолажаларини олмоқда.\nТОШКЕНТ, 30 июл — Sputnik. Ўзбекистон соғлиқни сақлаш вазири Алишер Шодмонов режали даволаш муолажаларини олмоқда. Бу ҳақда вазирлик матбуот хизмати хабар қилмоқда.\nМаълум қилинишича, вазир Республика ихтисослаштирилган кардиология илмий-амалий тиббиёт марказида стационар шароитда даволанмоқда.\nХабарда вазирнинг аҳволи қониқарли экани қўшимча қилинган.\nЭслатиб ўтамиз, аввалроқ Санитария-эпидемиологик назорати давлат инспекцияси бошлиғи Нурмат Отабековда коронавирус аниқлангани хабар қилинган эди. Унда касаллик енгил кўринишда кечмоқда.


Марказ ҳақида – ГУП «Центр сертификации туристских услуг» в Ташкенте\nЎзбекистон Республикасининг “Туризм тўғрисида”ги қонунига мувофиқ туризм фаолиятини сертификатлаштириш мажбурий тусга эга.\nТуризм фаолиятининг субъекти сертификатлаштиришдан ўтмаган туризм хизматларини кўрсатиш ҳуқуқига эга эмас.\n“Туризм хизматларини сертификатлаштириш маркази” ДУК (кейин Марказ):\n– Ўзбекистон Республикаси Президентининг “Ўзбекистон Республикаси туризмни ривожлантириш давлат қўмитаси фаолиятини ташкил этиш тўғрисида” 2016 йил 02 декабрдаги ПҚ-2666-сон қарорига мувофиқ тузилган;\n– туроператор ва меҳмонхона хизматларини сертификатлаштириш тартиби тўғрисидаги Низом (ЎзР ВМ 2017 йил 05 июндаги 355-сон қарорига илова) талабларидан келиб чиққан ҳолда туризм хизматларини сертификатлаштиришни амалга оширишга ваколатланган;\n– “Ўзстандарт” агентлигида аккредитация қилинган ва Ўзбекистон Республикаси Миллий аккредитация органининг Давлат реестрида рўйхатдан ўтган (08.06.2016 й.даги УЗ.АМТ.06.МАИ.361 – сон);\n– меҳмонхона ва туризм-экскурсия хизматларини сертификатлаштиришни амалга оширади;\n– туризм хизматларини сертификатлаштиришга имкон берадиган зарур воситалар ва сифат менежменти тизимига эга;\n– таркибида туризм фаолияти соҳасида зарур амалий тажрибага эга бўлган малакали ходимлар бор.\nташкиллаштириш ва мувофиқлаштириш.\nСертификатлаштириш жараёни қуйидаги босқичлардан иборат:\n– сертификатлаштиришга (туроператорлик хизматлари ва меҳмонхона хизматлари) ариза бериш ва уни кўриб чиқиш;\n– ариза бўйича қарор қабул қилиш ва шартнома тузиш;\n– ариза ҳамда унга илова қилинган ҳужжатлар ва маълумотларни норматив ҳужжатлар талабларига мувофиқлигига таҳлил қилиш;\n– сертификатлаштириш объектини баҳолаш;\n– мувофиқлик сертификатини бериш тўғрисида қарор қабул қилиш;\n– мувофиқлик сертификати ва мувофиқлик белгисини қўллаш учун битим тузиш;\n– мувофиқлик белигисини рўйхатдан ўтказиш ва бериш.\nСертификатлаштириш объектининг инспексия назорати:\nИнспексия назорати сертификатлаштириш вақтида белгиланган норматив ҳужжатлар талабларига сертификатлаштириш объектининг мувофиқлигини тасдиқлаш мақсадида уни даврий равишда қайта баҳолаш тартиб-таомили ҳисобланади.\nМарказ Инспектсия назоратини ўтказиш режасига биноан сертификатлаштириш объектининг инспексия назоратини амалга оширади.\nКўрсатилаётган туризм хизматларини хавфсизлиги, сифати, шунингдек халқаро талабларга мувофиқлигини таъминлаш мақсадида Туризмни ривожлантириш давлат қўмитаси қошида Туризм соҳасидаги стандартлаштириш бўйича техник қўмита фаолият юритади.\nТехник қўмиталар стандартлаштириш бўйича миллий орган (“Ўзстандарт” Агентлиги) томонидан белгиланган, бириктирилган стандартлаштириш объектлари ёки фаолият соҳалари бўйича миллий, минтақавий ва халқаро стандартлаштириш соҳасида ишларни ташкиллаштириш ва ўтказиш мақсадида ихтиёрий асосда амалга ошириладиган юридик ва жисмоний шахсларнинг (манфаатдор томонларнинг: корхоналар, ташкилотлар, ижро ҳокимияти, экспертлар, бошқа мутахассислар ва ҳ.к. ) ҳамкорлик шакли ҳисобланади.\nСтандартлар Техник қўмиталар доирасида экспертлар гуруҳи томонидан ишлаб чиқилади. Стандартга бўлган эҳтиёжни белгилаш вақтида экспертлар стандарт лойиҳасини ишлаб чиқадилар, муҳокама қиладилар ва келишадилар. Стандартларни ишлаб чиқиш бўйича ишларни Техник қўмита Котибияти мувофиқлаштиради.\n“Туризм хизматларини сертификатлаштириш маркази” ДУК Туризм соҳасидаги стандартлаштириш бўйича техник қўмита Котибияти ҳисобланади.\nСтандарт лойиҳалари “Ўзстандарт” Агентлигида белгиланган тартибда экспертизадан ўтади ва “Ўзстандарт” Агентлиги қарорига биноан амалга жорий этилади.\nМарказ туризм хизматлари соҳасида стандартларни ишлаб чиқиш масалалари бўйича манфаатдор ташкилотлар билан ҳамкорлик қилишга тайёр.\nМустақиллик ва холислик статуслари қуйидагилар билан таъминланади:\n– Марказ туризм соҳасида фаолият юритувчи субъектлардан маъмурий, иқтисодий ва юридик жиҳатдан мустақил ҳисобланади;\n– Марказ сертификатлаштириш учун бошқа вазирлик, муассаса ва идораларнинг юқори малакали мутахассисларини жалб қилади;\n– сертификатлаштириш натижаси ишга тўланадиган тўловга боғлиқ эмас;\n– сертификатлаштириш ўтказадиган мутахассисларга нисбатан босим ўтказишга йўл қўйилмайди, сертификатлаштириш натижалари бўйича қарорни сертификатлаштиришда иштирок этмаган бошқа шахс қабул қилади.\nМарказ қошида холисликка таҳдидларга йўл қўймаслик бўйича чора-тадбирларни амалга оширадиган махсус Кенгаш тузилган.\nМарказ раҳбарияти сифат менежментини доимий такомиллаштириш ва аризачиларнинг қониқиш даражасини ошириш мақсадида туризм хизматларини сертификатлаштириш натижалари ва ўз фаолиятини мунтазам равишда таҳлил қилиб боради.\nМарказ кўрсатилаётган туризм хизматларининг сифатини ошириш ва туристлар эҳтиёжларини максимал равишда қониқтириш учун барча манфаатдор томонларни ҳамкорликка таклиф этади.


Ироқдаги сўнгги портлашнинг АҚШ саъй-ҳаракатларига таъсири\n07 март 2021, Тошкент вақти: 21:01\nА. Аррал Ироқда шу ой давомида уч марта юз берган катта портлашлар¸ мамлакатдаги этник ва диний гуруҳлар ўртасида хавфсизлик ўрнатиш масаласида Вашингтон юзма-юз келаëтган жумбоқларнинг кучайишига олиб келди.\nЖума куни Ироқнинг жанубидаги Нажаф шаҳрида машинага ўрнатилган бомба портлагани оқибатида камида 80 киши¸ шу жумладан Ироқ шиаларининг руҳоний лидери Оятуллоҳ Муҳаммад Бақир Ал-Ҳаким ҳам ҳалок бўлди.\nТаҳлилчиларнинг айтишларича¸ Вашингтон Ироққа халқаро кучларни кенгроқ жалб этишга уринаëтган бир пайтда¸ Бағдодда Иордания элчихонаси ҳамда БМТ қароргоҳига қилинган бомба ҳужумлари билан изма-из амалга ошган Нажафдаги ушбу портлаш АҚШнинг қайта қуриш уринишларига яна бир зарба бўлди.\nАҚШнинг собиқ юқори лавозимли ҳарбий ва ҳукумат амалдори¸ Вашингтондаги Халқаро стратегик тадқиқотлар марказининг илмий ходими Антони Кордесманнинг бу борадаги мулоҳазалари мана бундай бўлди:\n- Менинг фикримча¸ Ироқда юз берадиган ҳар қандай фалокат¸ ҳар қандай бахтсиз ҳодиса мамлакатга хорижий давлатлар ҳимоясини жалб этишни қийинлаштиради¸ - дейди тадқиқотчи олим Кордесман.\nҲозирги пайтда Вашингтон БМТга аъзо кўпчилик мамлакатларни ўз ҳарбий қисмлари билан Ироқда халқаро тинчлик сақловчи кучларга ëрдам беришга кўндиришга уринмоқда. Бироқ¸ асосий давлатлардан иккитаси - Франция ва Ҳиндистон бундай ҳамкорликдан бош тортиб¸ АҚШ Ироқда ҳокимиятни БМТ билан биргаликда бошқариши кераклигини олға суришмоқда. Бундай фикрга эса¸ Пентагон қарши чиқмоқда.\nБироқ¸ жума куни Нажафда юз берган портлаш АҚШ президенти Жорж Буш маъмуриятидагиларга Ироқда ҳокимиятни бошқаришда БМТ билан ҳамкорлик қилиши учун бир қадар фурсат бериши мумкин¸ дейди Брукингс институтининг ташқи сиëсат бўйича таҳлилчиси Питер Сингер.\nУнинг айтишича¸ Ироқдаги амалиëтлар ойига тўрт миллион долларга тушмоқда ва Ироқ Буш учун сиëсий масъулиятга айланиб бормоқда.\n"Тарихий жиҳатдан олиб қараладиган бўлса¸ Америка жамоатчилиги муваффақият белгилари кўриладиган тадбирларни қўллаб-қувватлашни истайдилар. Камида сўнгги икки-уч ҳафта ичида биз Ироқдан ижобий хабарлар олмадик."¸ - дея фикр билдиради таҳлилчи Сингер.\nҲозирча ҳеч ким шиаларнинг Нажафдаги муқаддас ибодатгоҳи "Имом Али" масжиди ëнида портлаган бомба ҳужумини ўз зиммасига олгани йўқ.\nМутахасисларга кўра¸ бу амал Саддам Ҳусайнга содиқ кишиларнинг иши¸ ëки хорижий террорчилар томонидан уюштирилган¸ ëхуд шиалар орасида ҳокимият талашувнинг натижаси бўлиши мумкин.\nИроқдаги шиаларининг "Исломий инқилоб кенгаши" лидери Ал-Ҳаким 23 йиллик сургундан сўнг шу йил май ойида Эрондан қайтиб Ироққа келган эди. Ироқ урушидан кейин мамлакатига келган Ал-Ҳаким Ироқда АҚШ босқинчилигини танқид қилишига қарамай¸ Вашингтон билан мўътадил кўринишда ҳамкорлик қила бошлаган эди. Унинг укаси эса¸ Ироқ Бошқарув кенгашининг аъзосидир.\nАл-Ҳаким Эроннинг руҳонийлар ҳукумати Ироқ учун намуна бўлишига ишонмас эди. У май ойида Ироққа қайтиб келганида мухбирларга¸ "Биз Эрон инқилобидан кўчирма олиб¸ уни Ироқда ташкил этмаслигимиз керак"¸ - деган эди.


Расман! Петр Чех "Челси"га қайтди\n21 июнь, 2019, 13:29 336\nТеглар:Петр Чех | Челси\nБу клуб унинг учун қадрдон ҳисобланади.\nЧехиялик афсонавий дарвозабон Петр Чех яна “Челси”га қайтди. Клуб расмий сайти тарқатган хабарга кўра 37 ёшли собиқ посбон “аристократлар” сафида техник ва спорт маслаҳатчиси лавозимида иш олиб боради.\nБерилган маълумотларга қараганда Чехнинг асосий вазифаси ёшлар ва асосй жамоа ўртасида ҳамкорликни боғлашга жавобгар бўлади.\nМаълумот учун, Чех 2004-2015 йилларда “Челси” шарафини ҳимоя қилган. У ушбу жамоа сафида 4 карра Англия чемпиони ва кубоги соҳиби бўлган.Уч карра Англия лига кубогида зафар қучган. 2012 йилда эса “аристократлар” билан бирга Чемпионлар лигасида ғолиб чиққан.\nПетр Чех "Челси"да қайси лавозимни эгаллаши маълум бўлди\nРасман! Петр Чех фаолиятини якунлади\nПетр Чех ўзининг "Челси"га қайтиши борасида тарқалган хабарларни тасдиқламади


Ўзбекистон Республикаси Адлия вазирлиги - Ўзбекистон Республикаси Адлия вазирлиги ҳузуридаги Олий малака комиссияси томонидан нотариус лавозимига ўтказиладиган танловда бериладиган САВОЛЛАР\n12:37:15 (GMT +5), Шб, 16 фев 2019\nЎзбекистон Республикаси Адлия вазирлиги ҳузуридаги Олий малака комиссияси томонидан нотариус лавозимига ўтказиладиган танловда бериладиган САВОЛЛАР RSS обуна\nЎзбекистон Республикаси Адлия вазирлиги ҳузуридаги Олий малака комиссияси томонидан нотариус лавозимига ўтказиладиган танловда бериладиган САВОЛЛАР\n27. Ўзбекистон Республикаси Президентининг Халқ қабулхоналари ва Виртуал қабулхонасининг ҳуқуқий мақоми ва вазифалари.\nИЖТИМОИЙ-СИЁСИЙ ҲАЁТГА ОИД САВОЛЛАР\n1. Ўзбекистон Республикасини янада ривожлантириш бўйича Ҳаракатлар стратегиясининг қабул қилинишини қандай омиллар тақозо этди?\n2. 2017–2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси биринчи устувор йўналишда назарда тутадиган масалаларни ёритиб беринг.\n3. Фуқаролик жамияти нима ва унинг институтларини изоҳланг?\n4. Президент Ш.Мирзиёев томонидан 2017 йилнинг 19 сентябрь куни БМТ Бош Ассамблеясининг 72-сессиясидаги нутқда қандай муҳим масалалар бўйича Ўзбекистон позицияси маълум қилинди?\n5. Мамлакатимиз хавфсизлигига, жамият барқарорлигига путур етказувчи қандай мафкуравий таҳдидлар мавжуд, деб ҳисоблайсиз?\n6. Дунё миқёсида кузатилаётган глобаллашув инсон ва жамият ҳаётига қандай салбий таъсирлар кўрсатади?\n7. Дунёнинг турли бурчакларида диний низолар авж олган бир пайтда республикамизда динлараро муносабатларда бирорта жиддий низо чиқмаганини нималар билан изоҳлайсиз?\n8. “Демократия – универсал эмас, балки умуминсоний қадрият”, деган ғоянинг мазмунини атрофлича изоҳланг.\n9. Ички хавф-хатарлар таъсири ташқи тажовузникидан асло кам бўлмаслигини нималарда кўриш мумкин?\n10. Ўзбекистон ташқи сиёсатни амалга оширишда қандай принципларга амал қилади?\n11. Ўзбекистон Республикаси Президентининг Халқ қабулхоналарини ташкил этиш мақсадларини ёритиб беринг.\n12. Миллатлараро муносабатларни йўлга қўйишда Ўзбекистонда қандай ишлар амалга оширилмоқда?\n13. Республикамизда нодавлат нотижорат ташкилотларининг фаолияти қандай йўлга қўйилган?\n14. Фаол тадбиркорлик тушунчасини қандай изоҳлаш мумкин?\n15. Ўзбекистоннинг ташқи сиёсатидаги бош устувор йўналиш бўйича қандай ишлар амалга оширилмоқда?\n16. regulation.gov.uz веб-сайтининг мақсад ва вазифалари нималардан иборат?\n17. “Mening fikrim” махсус веб-портали қандай мақсадда ташкил этилган ва у орқали қайси давлат ташкилотларига мурожаат қилиш мумкин?\n18. Бугун жамиятимизда “уюшмаган ёшлар” тушунчасининг маъно-мазмуни хусусида турли баҳс-мунозаралар кетмоқда. Сизнингча, мазкур тушунча кимларга нисбатан ишлатилиши мумкин?\n19. Сўнгги йилларда Ўзбекистонда давлат бошқаруви тизимида катта ўзгаришлар содир бўлди. Мазкур ислоҳотлар учун қандай тамойиллар асос қилиб олинди?\n20. Ўзбекистон Республикасида демократик жамиятни барпо этишда сиёсий партияларнинг роли ва вазифалари қандай?\n11. Маъсулияти чекланган жамият нима? Бу турдаги жамият энг ками ва кўпи билан неча шахс томонидан таъсис этилади?\n42. Навбатдаги гаров деганда нимана тушунасиз? Гаров нарсасини алмаштириш ва тиклаш мумкинми?\n57. Корхонага мулк ҳуқуқининг бошқа шахсга ўтиши.\n58. Айирбошлаш шартномасига таъриф беринг.\n59. Лизинг шартномаси, уни тузиш тартиби.\n60. Ҳадя шартномаси. Ҳадяни бекор қилиш мумкин бўлган ҳолатлар.\n61. Ҳадя шартномасининг шакли ҳақида нималар биласиз?\n62. Умрбод таъминлаш шарти билан уй-жой (квартира)ни бошқа шахсга бериш шартномаси, унинг шакли ва шартлари.\n63. Мулк ижарасининг объектлари ва уларни тасарруф этиш.\n64. Мулк ижараси шартномасини бекор қилиш ва мол-мулкни ижарага берувчига қайтариш тартиби.\n65. Транспорт воситасини ижарага бериш шартномаси ва унинг шакли.\n66. Бино ёки иншоотни ижарага бериш шартномаси, унинг шакли ва давлат рўйхатидан ўтказиш тартиби.\n67. Уй-жойни ижарага бериш шартномаси, муддати ва бекор қилиш тартиби.\n68. Уй-жойни текин фойдаланишга бериш шартномасининг шакли.\n69. Қарз ва кредит шартномалари. Ушбу шартномаларнинг шакли.\n70. Суғуртанинг асосий турлари, суғурта шартномасининг шакли ва суғурта сири.\n71. Интеллектуал мулк объектлари ва уларни ҳуқуқий муҳофаза қилиш.\n72. Интеллектуал мулк объектларига нисбатан мутлақ ҳуқуқларни ҳимоя қилиш қандай усулларда амалга оширилади?\n15. Нотариал тасдиқланган ҳужжатларга тенглаштириладиган васиятномалар ва ишончномалар кимлар томонидан тасдиқланган бўлиши лозим? Консуллар томонидан амалга ошириладиган нотариал ҳаракатлар қайси норматив-ҳуқуқий ҳужжатларга асосланилади?\n45. Автомототранспорт воситаларини хатлаш, бошқа шахсга беришни тақиқлаш ва тақиқни олиб ташлаш, шунингдек автомототранспорт воситаларини хатлаш ва бошқа шахсга беришни тақиқлаш тўғрисидаги маълумотларнинг ҳужжатлаштирилган банкини шакллантириш тартиби.\n46. Гербли бланкалар билан ишлаш тартиби.\n47. Давлат нотариал идораларида жисмоний ва юридик шахсларнинг мурожаатларини навбатма-навбат қайд этиш тартибини тушунтиринг.\n48. Фуқаролик, оилавий ва жиноий ишлар бўйича ҳуқуқий ёрдам ва ҳуқуқий муносабатлар тўғрисидаги конвенция (22.01.1993 йил, Минск ш.).\n49. Нотариал ҳаракатларни амалга оширишда чет эл ҳуқуқи нормаларининг қўлланилиши.\n50. Апостиль тўғрисида нималарни биласиз?


«Ўлимга ҳукм қилинсин!»: Соиповнинг жинояти қандай оқибатларга эга? - 3 Ноября 2017 - www.SheJoT.CoM\nsapedZes, capedZes, uapedZes, lapedZes, papedZes, rapedZes, gapedZes\nГлавная » 2017 » Ноябрь » 3 » «Ўлимга ҳукм қилинсин!»: Соиповнинг жинояти қандай оқибатларга эга?\n«Ўлимга ҳукм қилинсин!»: Соиповнинг жинояти қандай оқибатларга эга?\n31 октябрь куни Нью-Йорк шаҳрида енгил юк машинасини ҳайдаб келаётган шахс 8 кишини босиб ўлдирди ва 12 кишини жароҳатлади. Автомобиль келиб чиқиши ўзбекистонлик 29 ёшли Сайфулло Соипов томонидан бошқарилган. АҚШ маъмурияти ҳодисани теракт деб баҳолади.\nСайфулло Соипов 2010 йилда Ўзбекистондан Америкага борган ва ўтган вақт давомида ватанига қайтмаган. У Флорида ва Нью-Жерси штатларида яшаган, Uber’да такси ҳайдовчиси бўлиб ишлаган. Компаниядагилар Соипов компанияда 6 ойдан зиёд вақт давомида ишлаганини тасдиқлади. Бу давр ичида у 1400дан ортиқ буюртмани бажарган, шундан сўнг компания у билан ҳамкорликни тўхтатган.\nАҚШ президенти Дональд Трамп Сайфулло Соипов ўлимга ҳукм этилишини истамоқда. У бугун икки марта шундай чақириқ билан мурожаат қилди.\nАҚШ президенти Дональд Трамп бу воқеага алоҳида эътибор қаратди. У дарҳол мамлакатда чегара назорати кучайтирилишини маълум қилди.\nПрезидент аввалига террорчини Гуантанамога, АҚШ ҳукумати терроризмда айбланувчи хорижликларни судсиз тутиб турадиган қамоқхонага йўлламоқчилигини маълум қилганди. Кейинроқ у Соипов фақат қатл этилиши кераклиги ҳақида айта бошлади.\n«Нью-Йорк террорчиси ўз палатасига ИШИД байроғини осишни сўради. У 8 кишини ўлдирди яна 12 кишини жароҳатлади. Бунинг учун унга ўлим жазоси берилиши керак!», деб ёзди у твиттерига.\nУ фикрида қатъийлигини билдирди.\n«Мен Нью-Йоркдаги террорчини Гуантанамога (ҳарбий қамоқхона - таҳр.) юборишни истардим. Аммо бу жараён кўп вақтни олади... Тез ҳаракат қилиш керак. Ўлим жазоси!», дея ёзган Трамп.\nЎлим жазосига АҚШнинг кўплаб штатлари, шу жумладан, Соипов хунрезлик содир этган Нью-Йоркда рухсат бор. Лекин бу штатда ўлим жазоси охирги марта 1963 йилда ижро этилган.\nТрамп қарши. Лекин ҳозирча «грин карта» виза лотереяси тўхтатилмайди\nСайфулло Соипов АҚШга «грин карта» виза лотереяси шарофати билан келгани маълум бўлгач, Трамп бу лотереяни бекор қилишга чақирди.\n«Террорчи бизнинг мамлакатимизга Чак Шумернинг кўнглига жуда хуш ёқадиган иммиграцион визалар лотерея дастури орқали келган. Биз, демократлар ёқлаётган лотерея тизими ортиқ бўлмаслиги учун, қадр-қиймат омилларига асосланган иммиграция тизими жорий этилиши учун қатъий кураш олиб бормоқдамиз. Биз бироз қаттиққўлроқ ва ақллироқ бўлишимиз керак», — дея ёзди твитерида Трамп.\n1990 йилда жорий этилган бу дастур АҚШда доимий яшаш ва ишлаш ҳуқуқини қўлга киритиш имконини тақдим беради. 2016 йилда 46,7 минг киши айнан «грин карта» орқали иммиграция визаларини қўлга киритган. Улардан 2,4 минг нафари Ўзбекистон фуқароларидир. Лотерея ғолиблари компьютер орқали тасодифий танлов йўли билан аниқлаб келинади.\nБугун эса АҚШ Давлат департаменти расмий вакили ҳукумат «грин карта» виза лотереясини жорий босқичда тўхтатмаслиги ва унга ҳеч қандай ўзгартириш киритмаслигини маълум қилди.\n«Ҳозирги вақтда қонун билан белгиланган «Турли миллатга мансуб иммигрантлар визаси» дастурига ҳеч қандай ўзгартиришлар киритилмаяпти. Бу масала бўйича ахборотга эга бўлиш учун Оқ уйнинг 8 октябрдаги баёноти билан танишиб чиқишингиз мумкин», — деди Давлат департаменти вакили.\nАҚШ Федерал қидирув бюроси Нью-Йорк терактидан кейин Ўзбекистоннинг яна бир фуқароси — Муҳаммадзоир Қодиров ҳақида ахборот йиға бошлади. У Соиповнинг яқин танишларидан бири экани маълум қилинди.\nСоипов 1 ноябрга ўтар кечаси ФҚБ терговчилари ва Нью-Йорк полицияси томонидан сўроққа тутилган.\nФҚБ ходимлари Соиповнинг қўл телефонида 90та видеоёзув ва 3,8 мингта сурат топган, улардан аксарияти — ИШИД тарғиботига оид материаллар.\nCNN телеканали маълумотига кўра, Соипов ижтимоий тармоқларда ҳам ИШИД тарғиботи олиб бориладиган аккаунтларга аъзо бўлган.\nФҚБ Соипов террорчиликда айбланаётгани ва унга умрбод қамоқ жазоси ёки ўлим жазоси берилиши кутилаётганини маълум қилди.\nУ ҳужум уюштириш учун атайдан Ҳэллоуин кунини танлагани, чунки шу куни кўчада одамлар кўпроқ бўлишини билган. У теракт воситаси сифатида фойдаланган пикапдан иккита пичоқ ҳам топилган.\nНью-Йорк прокуратураси Соиповни ИШИДга моддий ёрдам тақдим этиш, зўравонлик ҳамда транспорт воситаларига зарар келтиришда айблади.\n«Соипов имкон қадар кўпроқ одамни ўлдириш ниятида бўлган. У ҳужум вақтида автомобилнинг олд ва орқа томонига ИШИД байроғини илиб қўймоқчи бўлган, бироқ, ўзига бемаҳал эътибор тушишидан қочиб, фикридан қайтган», — дейилади прокуратура маълумотномасида.\nЧоршанба куни бу иш бўйича дастлабки суд эшитуви бўлиб ўтди. Қўлга олиниши вақтида яраланган Сайфулло Соипов судга ногиронлик аравачасида келган. Соипов қилган ишидан пушаймонлик белгиларини кўрсатмаган.\nУ ўзининг айбдорлиги ёки айбсизлиги ҳақида баёнот бермаган, шунингдек, суд жараёни бошлангунига қадар гаров эвазига озод қилишларини сўраб илтимос ҳам қилмаган.\nҲодиса ҳақида хабарлар тарқалишидан кўп вақт ўтмасдан Ўзбекистон Президенти Шавкат Мирзиёев АҚШ президенти Дональд Трампга ҳамдардлик йўллади. Мактубда Ўзбекистон АҚШдаги терактни тергов қилишда кўмаклашишга тайёрлиги билдирилди.\n1 ноябрь куни Ўзбекистон ҳуқуқ-тартибот идоралари Нью-Йорк теракти ижрочиси сифатидаги асосий гумондор Сайфулло Соипов ҳақида баёнот берди.\nЎзбекистон Республикасининг тегишли органлари бу тахминни тасдиқлайди. Соипов Сайфулло Ҳабибулаевич 1988 йил 8 февралда Тошкентда туғилган. 2005 йили касб-ҳунар коллежини тамомлаган, 2005–2009 йилларда Тошкент молия институтида ўқиган. ОТМни тамомлагач, пойтахтдаги «Саёҳат» меҳмонхонасига бухгалтер сифатида ишга кирган. АҚШга чиқиб кетгунига қадар С. Соипов жиноий жавобгарликка тортилмаган ва, умуман олганда, ҳуқуқ-тартибот органлари нигоҳига тушмаган.\n2010 йили Сайфулло Соипов «грин-карта» виза лотереясини ютиб олиб, ўша йили АҚШга чиқиб кетган. Охирги бир неча йил давомида у Ўзбекистонда туғилган, АҚШда вақтинча яшаб турган аёл билан фуқаролик никоҳида бўлган. Ўша пайтдан бери Соипов Ўзбекистонга бирор марта келмаган ва ҳали ҳам Тошкентда истиқомат қилаётган ота-онаси билан кўришмаган.\nАҚШда экан, Соипов тегишли юридик нормаларга зид равишда Ўзбекистон дипломатик ваколатхоналарида консуллик рўйхатларига турмаган.\nМаҳалла бўйича қўшнилари Соиповга жуда ижобий тавсиф бермоқда: уларнинг сўзларига қараганда, у ҳеч қандай гумон келтириб чиқармаган, ҳар доим бошқаларга нисбатан ўзини босиқ ва дўстона тутган. Фаровон оилада тарбияланган. Унинг ота-онаси анъанавий исломга ишонган ва экстремистик оқимлар билан алоқада гумон қилинмаган.\nАҚШга кўчиб ўтгач, Сайфулло Соипов ёпиқ одамга айланиб, радикал гуруҳлар таъсирига тушиб қолган.\nБу терактдан кейин Ўзбекистон фуқароларининг АҚШга кириши чекланиши мумкинлиги истисно қилинмаяпти.\nОқ уй матбуот котиби Сара Сандерс АҚШ ҳукумати Ўзбекистонни фуқаролари мамлакат ҳудудига кириши тақиқланган давлатлар рўйхатига киритиши мумкинлигини айтиб ўтган.\n«Биз ҳозирда бунга чорлаётганимиз йўқ, бироқ, албатта, буни истисно ҳам қилмаймиз», дея жавоб қайтарди у журналистларнинг шундай эҳтимол ҳақидаги саволига.\nКатегория: DUNYO YANGILIKLARI / ДУНЁ ЯНГИЛИКЛАРИ | Просмотров: 248 | Добавил: iphone | Теги: #habarlar, #uznews, #новости, #newsuz, #Yangiliklar, #Yangilik, #ahborot, #news, #xabarlar | Рейтинг: 0.0/0


Маҳоратли қалам, журъатли сўз / ADOLAT ижтимоий-сиесий газетаси\nЙигирманчи асрнинг буюк қалам соҳибларидан бири Чингиз Айтматов ўзбек халқининг ҳам севимли ёзувчиси эди. Шу боис давлатимиз раҳбарининг адиб таваллудининг 90 йиллигини мамлакатимизда кенг нишонлаш тўғрисидаги қарори китобсевар халқимизни, кенг адабий жамоатчиликни ғоят хушнуд этди.\nЧингиз Айтматовнинг қисса ва романлари, ўткир мушоҳадали публицистик чиқишлари, нуфузли анжуманлардаги маърузалари ҳеч кимни бефарқ қолдирмайди, чунки уларда бир миллатга ёки мамлакатга эмас, бутун инсониятга, ер юзида тинчлик-тотувликни сақлаб қолишга доир умумбашарий муаммолар қаламга олинади. Айтматов халқнинг тилида ва дилида турган, ечими топилмаса вазият янада мураккаблашадиган иллатларга эътибор беради. Адибнинг бадиий асарлари каби публицистик чиқишлари ҳам жиддий баҳс-мунозараларга сабаб бўлиши, ўқувчида, жамоатчиликда залворли фикр уйғотишининг сабаби ҳам шунда. Ёзувчи ижодига доир муҳим тадқиқотлар олиб борган адабиётшунос олим Қ.Бобулов: “Чингиз Айтматовнинг қирғиз адабиётига кириб келишини ҳеч ким сезмагандек ва ҳатто, унинг дастлабки ҳикояларига ҳеч ким эътибор бермагандек бўлди. Аммо зийракроқ ўқувчи қирғиз адабиёти остонасида аниқ гражданлик ва ижодий позицияга эга бўлган истеъдодли адиб турганини пайқаши қийин эмасди”, деб ёзган эди.\nАйтматов журналистикага ҳам шундай кириб келди. Унинг дастлабки танқидий-таҳлилий мақолалари талабалик йилларига тўғри келади: қишлоқ хўжалик институтининг студенти, бўлажак зоотехник кутилмаганда луғатлар, олий ўқув юртлари учун тайёрланган дарсликлар, турли қўлланмалари ва рус ёзувчиларнинг қирғиз тилига ўгирилган асарларида йўл қўйилган нуқсонларни жиддий танқид қилиб майдонга чиқади. Дастлабки ҳикоялари, сўнг “Жамила”, “Юзма-юз”, “Эрта келган турналар” каби қиссалари муаллиф номини оламаро машҳур қилади. “Жамила”нинг француз тилига ўгирилиб, Парижда чоп этилиши бу асар ҳақидаги тор қобиқли раддияларга чек қўйди.\nАйтматов ижодкорликка рус, қирғиз ва бошқа миллий адабиётлардаги тажрибаларни чуқур ўзлаштирган, мағиз-моҳиятини чаққан ҳолда кириб келди, десак хато бўлмайди. Муҳими шундаки, у собиқ тузумнинг қон-қонимизга, онг-шууримизга сингиб кетган мафкуравий қадриятларидан воз кечиш, адабиётни, ижодий тафаккурни янги инсонпарвар ўзанларга буриш пайти келганини бошқалардан кўра эртароқ англади, буни мақолаларида, асарларида ошкора баён эта олди.\nЧингиз Айтматов асарларининг муҳим хусусияти уларнинг бадиий мукаммал, таъсирчан, ҳаётга, конкрет воқеликка, одамларнинг ўй-хаёлларига бевосита боғлиқлигида деб айта оламиз. Муаллиф ўз бошидан кечирган, ўзи гувоҳ бўлган, ўзини ўйлантирган ва безовта қилган мавзуларни қаламга олади. Ёзувчилик виждони, инсонийлик бурчи жим туришга, бефарқ бўлишга йўл бермайди ва бу ҳолатни ўқувчига ҳам юқтиради. Айтматовни ўқир эканмиз, бизнинг ҳам бефарқ кўзларимиз очилгандай, виждонимиз, онг-тафаккуримиз уйғонгандай бўлади. Масалан, табиатни, ноёб ўрмонларни асраш тўғрисидаги ташвишли мулоҳазаларидан кейин ўқувчи кўнглида ҳам: “Тўғри-да, ўрмонда дарахтлар ўзи униб, ўзи ўсиб ётибди, гўё эгаси йўқдай, хоҳлаган киши кесиб, пайҳонлаб кетаверади. Ҳар бир дарахтнинг тагига биттадан қоровул қўйишнинг иложи йўқ. Қоровул одамнинг виждонида бўлиши керак”, деган фикр уйғонади.\nАйтматовнинг публицистик асарларида ижтимоий-фалсафий мушоҳада, воқеа-ҳодисаларнинг маънавий-ахлоқий таҳлили, хусусан, дунёда кечаётган муҳим сиёсий жараёнларнинг теран таҳлили бирламчилик қилади. Унинг уруш ва тинчлик мавзусидаги чиқишларини мутолаа қилганимизда адиб кўз ўнгимизда халқаро муносабатлардан яхши хабардор сиёсатдон сифатида гавдаланади, қишлоқ хўжалиги муаммоларидан баҳс очганида, ўтмиш тарих, буюк аждодларнинг маънавий мероси, бу бебаҳо хазинанинг бугунги ва келажак авлодлар тарбиясидаги аҳамияти, таълим-тарбия соҳаларида қалам тебратганида бу соҳаларни ҳам етук мутахассис даражасида билишига амин бўламиз. Публицистик асарларида урушни лаънатлаш, инсониятни бу ёвуз хатардан халос қилиш ғояси алоҳида аҳамият касб этади. Иккинчи жаҳон урушида бевосита иштирок этган ёки болалик йиллари айни шу қийин даврга тўғри келган кўплаб адиблар, чунончи Одил Ёқубов, Матёқуб Қўшжонов, Иброҳим Раҳим, Назармат, Мавлон Икром ва бошқалар ҳам бу мавзуга қўл уришган, аммо Айтматов бу мавзуда ҳам ўзининг дангал, бугунги ва келажак авлодларга сабоқ бўларли огоҳлик сўзини айта олди. Гарчи, бадиий асарларида жанггоҳлардаги тенгсиз олишув, танк ва снарядларнинг даҳшатли ўкириклари тасвирланмаган, бирор-бир тепалик ёки муҳим стратегик иншоот учун кураш қандай кечгани тасвирланмаган бўлса-да, уруш ва унинг инсон онг-шуурида намоён бўладиган, бу қирғинбаротдан кейин дунёга келадиган авлодлар тақдирини белгилайдиган, улар ҳаётига ҳам ўзининг совуқ кўланкасини соладиган фожиаларни кўрсатиб берди.\nСобиқ иттифоқ мафкураси айни авжига чиққан ўтган асрнинг етмишинчи йиллари охирида Болгария ёзувчилар уюшмасининг ташаббуси билан София шаҳрида “Ёзувчи ва дунё: Хельсинки руҳи ва маданият арбобларининг бурчи” мавзусида дунё адибларининг халқаро учрашуви бўлиб ўтади. Ана шу нуфузли анжуманда қирғиз адиби сўзлаган нутқни, ҳеч муболағасиз, маънавий жасорат деб баҳолаш мумкин. Негаки, Айтматов кутилмаганда жаҳоннинг икки қудратли давлати ўртасида олиб борилаётган шиддатли қуролланиш пойгасининг оддий халқ турмуш тарзига аянчли таъсирини баён қилди. Адоқсиз бу пойганинг тинчлик, тотувлик, ўзаро манфаатли ҳамкорлик алоқаларига мутлақо хизмат қилмаслигини, аксинча, қурол-яроғларнинг, хусусан, оммавий қирғин, биологик ва бактериологик воситаларнинг кўпайиши ер юзида ҳаётнинг, омонликнинг ўзини сақлаб қолишни ҳам катта хавф остида қолдиришини исботлаб берди.\nБМТ махсус қўмитасининг апартеид сиёсатига қарши сессиясида қатнашган адиб бу сиёсатни ХХ асрнинг энг шармандали воқелиги, деб баҳолади. Бу сиёсатга бефарқ бўлиш, бировларнинг бошқа бировларга нисбатан адолатсизлигини, зўравонлигини, жирканч мақсадига эришиш учун қурол кучидан фойдаланаётганини, меҳнатни биров қилиб, ҳузурини бошқалар кўраётганини, одамлар ўз ерлари неъматларидан фойдаланиш ҳуқуқидан маҳрум этилганини мутлақо оқлаб бўлмайди, деди. “Жамила”, “Момо ер”, “Эрта келган турналар”, “Сомон йўли” каби асарларида урушни бор овози билан лаънатлади.\n“Момо ер” асари қаҳрамони Тўлғанойнинг урушга жўнатган азамат ўғилларидан бирови ҳам қайтмайди, келини Алиман бошқа бировдан ҳомиладор бўлиб қолади. Қўшни қўшнининг уйига ўғриликка тушади. Бу — қаттол урушнинг даҳшатлари. «Урушга даъвоим кўп,— дейди Тўлғаной. — Отилган ўқ, тўкилган қон тарихнинг ҳисобида, лекин одамларнинг завол топган умри-чи? Уни кимнинг бўйнига қўйиб, тарихнинг қайси бетига ёзамиз? Бунинг учун ким жавоб беради?!».\nАсарнинг бош ғояси — инсоннинг буюклиги, ҳаёт чархпалагининг ҳамиша айланиб туришини кўрсатишдан иборат. «Уруш одамни қаттиққўл қилади, тошбағир, шахсиятпараст, ҳайвон қилади, деб ким айтади? Йўқ, уруш, қирқ йил қирғин келтирсанг ҳам, неча-нечаларнинг ажалини етказиб, ўртаб, қийратиб, яксон қилсанг ҳам, одамни сен тобе қилиб, бўйсундира олмайсан. Одам умид қилган ҳамма яхшиликларидан ажралса ҳамки, қандай бўлмасин, бировга яхшилик қилсам дейди, уни суяб, турғизсам дейди, уни озгина бўлса ҳам бахтли қилолсам дейди”. Асар қаҳрамони Тўлғаной тилидан айтилган бу ҳайқириқ публицист-ёзувчининг ҳам ҳайқириғидир.\nТўлғанойнинг Ер билан суҳбатидан: “Ҳа, бойчечак очилган кўклам кунлари далага эндигина қўш чиқарган кезлар эмасмиди? Кун тегмаган камарларда қурт-қумурсқалар ҳали ҳам карахт ухлаб ётган бўлса ҳам, майин шабада эсиб, ер селгиб, кун сайин майсалар ниш уриб, баҳор яқинлашмоқда эди. Оҳ, баҳорни қўмсаб, доннинг сепилишини орзиқиб кутаётган деҳқон далам! Намиққан юзларинг кўкимтир ранг олиб, оламнинг чор атрофига ястаниб, аллақаерларингда кумуш ранг таратиб, тўшакда ётган жувондек балқиб турганингдан, бепоён далам!”, “Ажойиб азаматлар, тоғ нураса бўлмасмиди, кўл қуриса бўлмасмиди! Сувонқул билан Қосимим, ота-бола иккови ҳам қандай деҳқон эди! Дунёнинг таянчи шунга ўхшаш заҳматкашлар эмасми: элни тўйғизганлар ҳам, ёв келганда қўлга қурол олиб, мамлакатни қўриқлаб, қон тўкканлар ҳам ўшалар. Агар уруш бўлмаганда, Сувонқул билан Қосимим қанча одамларга ризқ-рўз бериб, мушкулини осон қилиб, экин экиб, қанча хирмон кўтариб, қанча ишни бажарган бўларди. Ўзлари ҳам эл меҳнатидан ҳузур-ҳаловат кўриб, одамнинг қанча роҳатига шерик бўлишар эди. Ўйлаб қарасанг, қизиқ, айланайин она-Ер, уруш бошланар экан-у, у урушда одамзотнинг энг асл, ҳунари бор азаматлари ўз ишини ташлаб, бирининг қонини бири тўкиб, бирини бири ўлдиришга сафарбар бўлишар экан. Мен бунга кўникмайман, умрбод кўника олмайман. Табиат томонидан яратилган энг олий мавжудотларнинг энг буюги — одамзот, дунёни ўзига бўйсундирган ким — одамзотми, шундай экан, бир-бирига бунчалик зиён келтирмай, тинч-тотув яшолмайдими? Сирдош далам, жавоб бер, айт жавобингни”.\nБу саволга она-Ер шундай жавоб қайтаради: “Қийин савол бердинг-ку, Тўлғаной. Мен билганимдан бери, одам одам бўлиб яратилганидан бери урушгани урушган. Баъзан урушда мутлақо қирилиб ном-нишонсиз кетган эллар ҳам бўлган, кули кўкка совурилиб, тирик жон қолмай, хонавайрон бўлган шаҳарлар ҳам бўлган. Неча асрлар одамзот изига зор бўлиб, бўм-бўш ётган вақтларим ҳам бўлган. Ҳар гал уруш чиққанда, гап уққанларга, урушманглар, қон тўккунча ақл ишлатинглар, деб айтаман. Ҳозир ҳам айтадиган сўзим шу: “Эй, одамлар, дунёнинг тўрт бурчагида яшаётган одамлар, сизга нима керак — Ерми? Мана мен — Ерман, мен барча одам боласига етаман, талашишларингнинг кераги йўқ, менга иноқлик керак! Меҳнат керак! Шудгорга битта дон ташласаларинг, юз дона қилиб бераман, хипчин санчсаларинг, чинор қилиб бераман, боғ қилсаларинг, мева тугиб бераман, мол ёйсаларинг, пичан бўлиб бераман, уй қурсаларинг, девор бўлиб бераман, уруғ-аймоқларинг кўпайса, ҳаммаларингга жой бўлиб бераман. Мен тугамайман, мен хасис эмасман. Мен конман, ҳаммаларингга етаман...”\nБу сўзлар моҳият эътиборига кўра, худди бугун ёзилгандек, асарда бугуннинг муаммолари кўтарилгандек туюлади.\nЧингиз Айтматовнинг барча асарлари ўзбек тилига маҳорат билан ўгирилган, кўп бор нашр этилган, серқирра ижоди илмий жиҳатдан чуқур ўрганилган. Бунда Асил Рашидов, Иброҳим ўафуров, ўайбулла Саломов, Акмал Саидов, Сайди Умиров, Париза Муҳаммаджонова каби таниқли олимларнинг хизмати катта. Адибнинг қисса ва романлари бизни йигирманчи асрнинг буюк истеъдод эгаларидан бири — ёзувчи, публицист ва жамоат арбоби Чингиз Айтматовнинг маънавий олами билан ошно этди, ижтимоий-сиёсий, фалсафий-эстетик қарашлари билан таништирди. Айтматовнинг ижод лабораторияси ёш ўзбек адиблари учун ўзига хос маҳорат мактаби бўлди, икки ёндош, қондош мамлакат халқлари орасидаги азалий дўстлик ришталари, адабий, маданий алоқалар адибнинг маҳоратли қалами, журъатли сўзи, беғубор қалби боис янада ривож топди. Таваллудининг 90 йиллиги муносабати билан ўтказилаётган маданий-маърифий тадбирлар, адабий учрашувлар Президентимизнинг ташаббуси билан икки халқ ўртасида қайта тикланаётган яхши қўшничилик, манфаатли ҳамкорлик алоқаларига янгича руҳ бағишлаши шубҳасиз.\nИлмий тадқиқот ва ишланмалар намойиш этилди...\nПойтахтимиздаги "Ўзэкспомарказ" мажмуида IX Инновацион ғоялар, технологиялар ва лойиҳалар республика ярмаркаси бўлиб ўтди....


Дарҳақиқат, ерқалампир иштаҳа очиш, ичак фаолиятини яхшилаш, пешоб ҳайдаш хусусиятига эга. Гастрит ёки ошқозон кислоталик даражаси пасайган пайтда унинг янги сиқиб олинган шираси тавсия этилади. Шунингдек, танада шиш бўлганида, пешоб-тош хасталиги, подагра, бод (ревматизм), беланги (радикулит) сингари хасталикларни даволашда ҳам қўл келади.\nЎсимликнинг илдиз дамламаси ёхуд бўтқаси йирингли жароҳатлар, яралар, қулоқ яллиғланишига эм тушади. Ширасини сув билан суюлтириб, томоқ чайилса, оғиз шиллиқ қавати яллиғланиши, муртак безлари шамоллашини бартараф этади.\nЗиқнафас (бронхиал астма)ни даволашда ҳам ерқалампир қўлланилади. Бунинг учун ўртача катталикдаги ўсимлик илдизи майдаланиб, унга 100 мл. лимон шарбати аралаштирилади. Ҳосил бўлган қаймоқсимон қуюқ массадан ярим чой қошиқдан нонуштадан 25 дақиқа кейин қабул қилиш тавсия этилади.\nЎткир ва сурункали гастрит, ошқозон ва ўн икки бармоқли ичак яраси, юрак касалликларида ерқалампирни қўллаш мумкин эмас.\nМазкур рукндаги бошқа мақолалар: « Соғлом аёл — миллат ғурури\tТабиий неъматларга бой »


Жаннати Одам (Ўзбекистон халқ ёзувчиси Ҳудойберди Тўхтабоев билан ижодий учрашув) » Kamoliddin Behzod nomidagi Milliy Rassomlik va Dizayn Instituti\n2014 йил 21 февраль cоат 13.00да институтнинг Маънавият хонасида Ўзбекистон халқ ёзувчиси Худойберди Тўхтабоев билан ижодий учрашув ўтказилди. Учрашувда институт профессор-ўқитувчилари, тасвирий санъат ва санъатшунослик факультети талабалари иштирок этишди. Тадбирни Маънавият ва маърифат ишлари проректори Д.Раҳматуллаева очиб бериб, йиғилганларга давра суҳбатига ташриф буюрган меҳмон Ўзбекистон халқ ёзувчиси, Ўзбекистонда хизмат кўрсатган маданият ходими Ҳудойберди Тўхтабоевни таништирди, унинг ижодий фаолияти борасида сўзлади.\nХудойберди Тўхтабоев Фарғона вилоятининг Катта Тагоб қишлоғида 1932 йил 17 декабрда туғилган. Иш фаолиятини Фарғона вилоятининг Боғдод, Ўзбекистон туманларидаги мактабларда ўқитувчи бўлиб бошлаган Х.Тўхтабоев, кейинчалик, илмий бўлим мудири, мактаб директори лавозимларида ишлади. 1958 йилда ўз журналистик фаолиятини жамиятдаги иллатларни фош этувчи фельетонлар ёзиш ила бошлаган ижодкор 14 йил орасида “Тошкент оқшоми”, “Совет Ўзбекистони” газеталарида 300 дан ортиқ фельетонлар эьлон қилди. “Ёш гвардия”, “Камалак” нашриётлари, “Гулистон”, “Шарқ юлдузи”, “Гулхан”, “Ғунча”, “Ёш куч” журналларида фаолият кўрсатди.\nБадиий ижодга асосан 1958 йилдан кириб келди. Қисқа вақт орасида унинг “Шошқалоқ”, “Ёш гвардия”, “Сир очилди”, “Сеҳрли қалпоқча” номли китоблари нашр юзини кўрди. “Омонбой ва Давронбой”, “Сариқ девни миниб”, “Сариқ девнинг ўлими”, “Беш болали йигитча”, “Қасоскорнинг олтин боши”, “Йиллар ва йўллар”, “Сеҳргарлар жанги ва ширин қовунлар мамлакатида”, “Жаннати одамлар” каби романлари дунёга келди. Худойберди Тўхтабоев “Ўзбекистонда хизмат кўрсатган маданият ходими”, “Ўзбекистон халқ ёзувчиси” унвонларига сазовор бўлган. Америкада болалар ёзувчиларининг рўйхати тузилганда Худойберди Тўхтабоев 6 ўринни эгаллаган ва ҳозиргача ўз мавқеини сақлаб келмоқда. Ёзувчининг асарлари кўплаб тилларга таржима қилинган.\nХусусан, француз, инглиз ва рус тилларида дунё болалари ҳам ёзувчининг асарларини ўқишга муваффақ бўлмоқдалар. Шунингдек, у томонидан ёшларни заковатга чорловчи, интеллектуал салоҳиятини янада юксакларга кўтарувчи, барчамиз учун қизиқарли бўлган “Ўйла, изла, топ” ўйини ташкил этилган. Худойберди Тўхтабоев салкам ўн йилдан бери унга шахсан ўзи бошчилик қилиб келмоқда.\nУчрашув эркин давра суҳбати шаклида, савол-жавобларга бой бўлди. Маънавият ва маърифат ишлари проректори Д.Раҳматуллаева муаллифлиги остида нашр этилган “Нафис мажлислар” китобини ёзувчига тақдим этишди. Шунингдек, талабалар томонидан уларнинг ижод намуналари акс эттирилган пейзаж тақдим этилди. Талабалар турли саволлар билан ижодкорга мурожаат қилиб, керакли жавобларни олдилар.


Дастлабки ўйин, 22 январь, соат 02:00\n' Испания кубоги, чорак финал, дастлабки ўйин. "Барселона" - "Атлетико" - 1:0. Жавоб ўйини бир ҳафтадан кейин "Висенте Кальдерон" стадионида бўлиб ўтади.\n90+2' Мессининг зарбаси дарвоза тўсини устидан ўтиб кетди...\n90+1' Диего Годин сариқ карточка олди. Неймарнинг узатмасидан кейин Месси бирга бир вазиятга чиқиб кетаётганди. Годин уни чалиб йиқитди. Шундоққина жарима майдончаси чизиғи устидан жарима зарбаси!\n89' Эҳҳ, Месси! У рақибдан тўпни олиб қўйди ва олдинга ўтди. Чап қанотдан жарима майдончасига кирган Суаресга тўпни узатаётганиди марказий ҳимоячига тўп тегиб, дарвозабонга келиб тушди\n87' "Барселона"да ўзгариш: Иньеста ўрнига Марк Бартра туширилди\n86' Меҳмонлар дарҳол ҳужумга ўтишди, йўлланган зарбаларни мезбон ҳимоячилари бартараф этишди\n85' ГОООЛ! Месси! Ян Облак Мессининг кучли зарбасини қайтарди. Қайтган тўпни Лионелнинг ўзи дарвозага йўллаб, ҳисобни очди!\n83' ПЕНАЛЬТИ! "Атлетико" дарвозасига! Месси жарима зарбасини ерлатиб йўллади. Тўп жонли девордагиларга тегиб, Бускетсга келиб тушаётганида ҳимоячи Сержини оёғидан тепиб йиқитди!\n82' Сикейра Мессини ортидан туртиб йиқитди. Дарвозагача 22 метрлардан жарима зарбаси. Мессининг "нуқта"си\n80' Хавьер Маскерано огоҳлантириш олди. Ҳакам кескин эътироз билдиргани учун\n78' "Атлетико" ярим ҳимоячиси Марио Суарес огоҳлантириш олди.\n77' "Барселона"да ўзгариш: Ракитич ўрнига Хави туширилди\n75' "Барселона" ҳужумчиси Суарес Мессининг узатмасидан кейин Годиннинг қўлига урилиб йиқилди, ҳакам ўйинни тўхтатмади\n74' Бурчак тўпи ўйинга киритилганидан кейин Иньеста 17 метрлардан чап оёқда кучли зарба йўллади. Ян Облак тўпни эгаллаб олди\n69' Эҳҳ, Месси-Неймар-Суарес-Неймар комбинациясидан кейин бразилиялик ҳужумчи йиқилиб тушди, акс ҳолда дарвозабон билан яккама якка вазиятга чиқиб кетарди\n68' "Барса" кетма-кет иккинчи марта бурчак зарбасини ўйинга киритди. Альба жарима майдончаси ташқарисидан зарба йўллади. Ҳимоячилар тўпни қайтаришди\n67' Саурас ўнг қанотдан Алвесдан тўпни қабул қилди ва ҳимоячини алдаб ўтиш чоғида бурчак тўпи ишлади\n66' "Атлетико"да иккинчи ўзгариш: Антуан Гризманн ўрнига Рауль Гарсия туширилди\n64' "Барселона"нинг чап қанотдан бошланган ҳужуми ўнг қанотда очилган Месси томон кўчирилди. Ҳужумчи икки ҳимоячини алдаб ўтди, аммо учинчи ундан тўпни олиб қўйди\n62' Месси ўнг томонда Ракитичга узатма берди. Иван бироз пауза қилди ва тавани билан тўпни жарима майдончаси ичига узатди. Аммо Лионель негадир бу жойга югуриб келиб улгурмаганди\n60' Неймар бу сафар чап қанотдан жарима майдончасига яқинлашиб, орқароқда — жарима майдончаси чизиғи устида турган Иньестани тўп билан таъминлади. Андреснинг зарбаси йўлига ҳимоячини ўзини ташлади. Тўп унга тегиб, юқорига кўтарилди ва Облак тўпни эгаллаб олди\n58' "Атлетико" негадир бурчак тўпини тўғридан тўғри жарима майдончасига етказмасдан, аммо яқин жойга узатиб, кейин дарвозабон майдончаси томон етказишмоқда.\n58' "Атлетико" бурчак тўпи ишлади\n56' Тўп назорати тўла тўкис мезбонларда. Улар ҳужум вариантларини қидиришмоқда\n51' Месси майдон марказидан тўпни эгаллаб, рақибдан қочиб кетди ва ўнг қанотда очилган Суаресга пас берди. Унинг узатмасига Неймар сакради, аммо у ҳимоячига нисбатан қоида бузди\n49' Месси ўнг қанотда тўпни эгаллаб, ўз олдидан барча футболчиларни алдаб ўтди ва тўпни жарима майдончаси кириб бораётган Неймар ва Саурес томон узатди. Аммо улар олдинга югуриб кетишди ва тўпни ҳимоячи қабул қилди\n48' Хуанфран ўз қанотида Альбани ўтказиб юборди. Хорди ҳаволаб берилган узатмани ҳимоячилар қайтаришди\n47' Бўлим бошида мадридликлар рақиб дарвозаси томон босим уюштиришга ҳаракат қилишмоқда\n46' "Атлетико"да ўзгариш бўлди. Фернандо Торрес ўрнига Марио Манжукич туширилди\n' "Барселона"га эса озгина шиддат, озгина тезлик керак бўлади. Иккинчи бўлимни кутамиз\n' Голдан кейин вазият ўзгариб кетмаса, "Атлетико" тартибли ҳимояланишда ва қарши ҳужумда ўз имкониятини кутишда давом этади\n' Биринчи бўлим ҳақида нима дейиш мумкин. Бу кубок баҳси, жамоаларнинг стратегияси шунга мос бўлмоқда. Яъни, барча масала иккинчи ўйинда ҳал бўлмоқда. Шу боис клублар биринчи ўйинда эътиборни эҳтиёткорликка қаратишган. Бу ўйин кўп гол кўрмасак керак.\n45' Биринчи бўлим якунланди. Ҳакам вақт қўшиб ўтирмади\n45' Хуанфран майдон марказида Неймар тепиб ағдариб ташлади. Сариқ карточка\n44' Мессининг узатмасидан кейин Неймар тўпни қабул қилди ва жарима майдончаси ичида турган Иньеста тўпни узатиб, зарбавор вазиятга чиқаётганида, Андрес офсайдда қолган экан\n39' Эҳҳҳ, Торрееес! Мезбонларнинг майдон марказидаги кутилмаган хатосидан сўнг Торрес тўп билан олдинга қочиб кетди. У олдида турган Пикедан тўпни ўтказа олганида Гризманн бирга бир вазиятга чиқиб кетарди. Аммо Пике оёғининг учи билан тўпни қайтаришга муваффақ бўлди!\n36' Луис Суарееееес! Ракитичнинг пас бериш санъатига қойил! У жарима майдончаси ташқарисида туриб ўзига сакраб келган тўпни тўхтатмасдан Суаресни бирга бир вазиятга чиқариб юборди. Уругвайлик футболчи 5-6 метрдан дарвозани ишғол қила олмади! Тўп дарвоза устидан ўтиб кетди! Лиус бошини чангаллади...\n35' Хавфли вазият! Сикейра чап қанотдан "Барса" жарима майдончасига пас берди. Гризманн бош билан зарба беришга муваффақ бўлдию, аммо унга аниқлик етишмади. Антуан тўпни ортдан келган жамоадошига қолдирганида вазият янада хавфлироқ бўларди!\n33' Месси чап қанотдан жарима майдончасига кириб келди, бир ҳимоячини алдаб ўтиб, дарвозабон майдончасига узатма бераётганидан ҳимоячи бош билан тўпни майдон ташқарисига уриб юборди. Бурчак тўпини дарвозабон эгаллаб олди\n32' "Атлетико" қарши ҳужум ташкил қилди. Торрес жарима майдончаси ичида тўпни қабул қилди ва зарба берди. Тўп ҳимоячидан майдонни тарк этди\n30' "Барса" қисқа паслар орқали жарима майдончасига кириб келишга ҳаракат қилмоқда. Симеоне шогирдлари яхши ҳимояланишмоқда\n27' Жарима зарбаси дарвозабон майдончасига узатилди. Пике бош билан узатмани қайтарди. Турон жарима майдончаси ташқарисидан зарба йўллади. Тер Штеген тўпни эгаллади\n26' Жарима майдончасининг бурчагига яқин жойда Ракитич Арда Туронни ортидан итариб йиқитди\n25' Мессининг узатмасидан кейин Диего Годин Ракитичга тўпни эгаллаш имкониятини бермади\n24' Мадридликлар яна бир марта бурчак тўпини ўйинга киритишди. Жарима майдончаси ташқарисидан йўлланган зарба анча ноаниқ бўлди\n22' Ракитич "Барселона"да ўзини анча яхши ҳис қила бошлади. Унинг олис масофадан узатмалари жамоага анча фойда келтирмоқда. Ҳозир Суарес Ивандан етказилган тўпни жарима майдончаси чизиғи устида ўзига бўйсундира олмади...\n21' "Атлетико" ўйиндаги илк бурчак тўпини ўйинга киритди. Қизиқ томони, улар тўпни дарҳол жарима майдончасига етказмасдан, яқин масофадан ошириб ўйинга киритишди\n19' Ҳакам Неймарни оғзаки огоҳлантирди. Иньеста фол ишлатгани учун ҳакам ўйинни тўхтатди, 2 сония аввал Неймар йиқилгани учун ўйин тўхтатилмагани учун бразилиялик ҳакам кескин эътироз билдирди\n17' Ўйин темпи бироз тушди. Гризман чап қанотдан жарима майдончаси ичига кириб борган Торресни тўп билан таъминлади, бироқ Фернандо офсайдда қолди\n12' Вууууҳ! Алвес яна марказдан олдинга ўтди ва Мессига тўпни узатиб, ўзи жарима майдончаси ичида ундан тўпни қабул қилди. Кейинчалик Ракитич орқали тўп Мессига узатилди. Лионелнинг ўнг оёқда 7-8 метрлардан йўллаган зарбаси дарвоза устидан ўтиб кетди!\n9' Энрике янги йилдан бошлаб "Барса"нинг ўйинига кичик ўзгартириш киритди. Месси кўпроқ ўнг қанот ярим ҳимоячиси вазифасида ўйнаётган бўлса, Алвес ҳужум ортида ҳаракат қилмоқда. Ҳозир Данни икки футболчини алдаб ўтиб, тўни Неймарга узатаётганида ҳимоячи тўпни қайтариб қолди\n8' Ўнг қанотдан етказилган узатмани Тер Штеген эгаллаб олди\n7' Бурчак тўпидан сўнг такрорий ташкил қилинган ҳужум пайтида Иньеста ўнг қанотдаги Мессига тўпни узатди. Лео эса чап қанотдан жарима майдончасига кирган Альбани тўп билан таъминлади. Хордининг узатмасини дарвозабон эгаллаб олди\n6' "Барса" катта устунликни намойиш қила бошлади. Неймар чиройли тарзда Альбага узатма берди. Хордининг узатмасини ҳимоячи майдон ташқарисига чиқариб юборди\n4' Вуууҳ! Мессидан чап қанотда тўпни қабул қилган Неймар, бироз марказга сурилди ва олис бурчакка тўпни айлантирди. Облак мушти билан тўпни майдон ташқарисига чиқариб юборди!\n3' Суарес чап қанотдан олдинга ўтди ва Неймар билан "девор" ўйнаб, жарима майдончасига кирмоқчи бўлганида, марказий ҳимоячи тўпни қайтариб қолди\n2' Дастлабки ҳужумни "Атлетико" ташкил қилди. Коке томонидан жарима майдончаси ташқарисидан йўлланган зарба ноаниқ бўлди\n' Ўйин 1 дақиқалик сукут сақлаш билан бошланадиган бўлди\n' "Барселона" ўзининг кўк-анорранг, "Атлетико" эса оч ҳаворанг формада ўйнайди\n' Диққат! Жамоалар майдонга чиқиб келишмоқда\n' Ўйин бошланишига 10 дақиқа қолмоқда. Жамоаларнинг майдонга чиқиб келишларини кутиб қоламиз\n' Симеоне эса ажойиб психолог. У ҳар бир ўйинга шогирдларини катта иштиёқ билан тушишини таъминлайди. Боз устига, ушбу мутахассис чемпионат доирасида ўйиндан етарлича хулоса чиқариб олган бўлса керак.\n' Йил бошида "Барселона"да юзага келган қалтис вазият анча тарқалиб, жамоа яхши формага кириб бормоқда. Энрике шогирдлари чемпионат доирасида "Атлетико" устидан ғалааб қозонишга улгуришди. Месси ҳам кетма-кет голлар урмоқда. У "Депортиво" дарвозасига 3та гол уришга муваффақ бўлмоқда. Умуман олганда каталонияликларнинг ҳужум учлиги — Неймар-Месси-Суаресни тўхтатиш осон бўлмаяпти\n' Шундай бўлса-да, 2та ўйинда иборат мазкур тўқнашув мухлисларга завқ бағишлашига шубҳа йўқ.\n' Бугун мухлислари "Эл-классико"га гувоҳ бўлишлари мумкин эди, аммо "Атлетико" бунга йўқ қўймади. Симеоне шогирдлари Испания кубогининг нимчорак финалида амалдаги соврин соҳиби "Реал"ни мусобақадан чиқариб юборишди\n' Тун ярмидан оққанига қарамай, биз билан қизиқарли кечиши кутилаётган ўйинни кузатиб бораётганингиз учун миннатдорчилик билдирамиз


ЖКнинг янги Президенти лавозимга киришди. У Шимолий Корея билан мулоқоти қандай бўлишини айтди | Qalampir.uz\nЖКнинг янги Президенти лавозимга киришди. У Шимолий Корея билан мулоқоти қандай бўлишини айтди\nОлам\t10 Май 11:41 6854\nЖанубий Кореянинг янги сайланган Президенти Юн Сок Ёль бугун, 10 май куни расман ўз лавозимига киришди. Президент Жанубий Корея Миллий Ассамблеяси олдидаги майдонда 40 мингдан ортиқ киши, жумладан, хорижлик делегатлар иштирокида қасамёд қабул қилди.\nМаросимда сўзга чиққан 61 ёшли Президент Шимолий Корея билан мулоқот ва бозор иқтисодиёти мавзусига тўхталди.\n“Бизнинг авлодларимиз олдидаги бурчимиз – либерал демократия тамойиллари ва фаровон бозор иқтисодиёти таъминланган мамлакатни барпо этишдир”, дейди Юн Сок Ёль инаугурация чоғида.\nДавлат раҳбари “эркинлик ва барқарор тинчлик қадри”га ҳам тўхталган.\nУнинг қайд этишича, янги ҳукумат Шимолий Кореядан келаётган таҳдидларни тинч йўл ва мулоқот орқали бартараф этишга интилади ва таҳдидга қарамай мулоқотни давом эттиради.\n“Шимолий Кореянинг ядровий қурол дастурлари нафақат бизга, балки Шимолий-Шарқий Осиё хавфсизлигига ҳам таҳдид солмоқда. Шунга қарамай, бу таҳдидни тинч йўл билан бартараф этиш учун мулоқот ойнаси очиқ қолади”, дейди у.\nМаросимда АҚШ вице-президенти Камала Харриснинг турмуш ўртоғи Даг Эмхофф, Хитой вице-президенти Ван Цишань, Япония Ташқи ишлар вазири Хаяси Ёсимаса ва Япониянинг собиқ бош вазири Хатояма Юкио иштирок этган.\nЭслатиб ўтамиз, Корея Республикасида жорий йилнинг 9 март куни президентлик сайлови ўтказилди. Унда “Фуқаролик кучи” етакчи мухолифат партияси номзоди Юн Сок Ёль ғалаба қозонди.\nОвозларнинг 98 фоизи ҳисоблаб чиқилган, бироқ Ёлнинг асосий рақиби, ҳукмрон демократик “Тобуро” партияси номзоди Ли Чжэ Мён мағлубиятини тан олган.\nЖанубий Корея Марказий сайлов комиссияси маълумотларига кўра, сайловчиларнинг 48,5 фоизи Ёлга, 47,8 фоизи Мёнга овоз берган.\nЮн Сок Ёль 2027 йилгача давлат раҳбари вазифасини бажарувчи сифатида ишлайди.\nЖанубий Корея Юн Сок Ёль\n15 Май 16:43 46069\n14 Май 09:13 39746\n14 Май 22:33 37226\n14 Май 19:06 30859\n14 Май 21:00 28464


2025 йилга бориб Қозоғистон мол гўшти экспорти 370 миллион долларга етади | Қозоғистон янгиликлари: Сўнгги хабарлар «Kazakh TV» каналида | Kazakh TV\nҚозоғистон Республикаси Қишлоқ хўжалик вазирлиги тарқатган маълумотга кўра, 2025 йилга бориб мол гўшти экспорти 370 миллион долларга етади. Вазир Сапархан Ўмаров фикрича, ҳар бир минтақа бўйича ҳисобга олганда, режалаштирилган кўрсаткичлар тасдиқланди ва мазкур мўлжалларга эришиш учун барча имкониятлар бор. Жорий йилда чорвачилик маҳсулотлари ишлаб чиқариш 4,2 фоизга ўсиши, умумий ҳажми 2,6 триллион тенгени ташкил қилиши кутиляпти.\n«Ўрта келажакда трансмиллий компанияларни жалб этган ҳолда лангар шерикчиликни ривожлантириш вазифаси турибди. Кутилаётган инвестиция ҳажми 350 млрд тенгени, мол гўшти экспорт 2025 йилга бориб 370 млн долларни ташкил қилади. Фермер хўжаликларида 42 мингдан зиёд иш ўринлари ташкил этилади», деди Сапархан Ўмаров Ҳукумат йиғилишида.\nСапархан Омаровнинг айтишича, чорвачилик соҳасида 4 фоиз даражасида барқарор ўсиш кузатилмоқда. Ўтган йил амалга оширилган кредитлаш ва қўшимча субсидиялаш чора-тадбирлари самарадорлигини кўрсатди.\n«Жорий йилнинг тўрт ойи давомида хонаки хўжалик ҳайвонлари сони бирмунча ортди. Шу жумладан, йирик шохли қорамол 4,1 фоиз, йилқи 7,6 фоиз, қўй ва эчкилар 2,7 фоизга ортди. Гўшт тайёрлаш 3,6 фоиз, сут соғими 3,2 фоизга кўпайди. Ташқи бозорларда талаб қисқариши оқибатида тухум олиш 6 фоизга камайди», деди вазир.\nБугунги кунда Америкадаги қатор трансмиллий корпорациялар билан соҳага инвестиция киритиш хусусида музокаралар давом этмоқда.


Газета СБХ / 2015 год / № 18 / Ташқи иқтисодий фаолият\nБугунги кунда фермерга ўз маҳсулотини, агар у озиқ-овқат маҳсулотлари хавфсизлиги халқаро стандартларига мувофиқ бўлмаса, чет элларга реализация қилиш анчагина муаммо туғдиради. Мамлакатимиздаги қишлоқ хўжалиги маҳсулотлари етиштирувчиларга ўз товарларини хориждаги ниҳоятда диди баланд, талабчан истеъмолчилар учун жалб этувчан қилиб тайёрлашга GLOBALG.A.P. тизими бўйича халқаро ишбилармонлар ҳамжамияти томонидан эътироф этилган сертификатлаштириш ёрдам бериши мумкин. Бу тизимнинг сертификати кучли рақобат амал қилаётган бозорда ажралиб туриш, экспортни муваффақиятли тарзда амалга ошириш имконини беради, йирик, тузуккина буюртмалар тушиши ва бажарилишини таъминлайди.\nЯқинда Жаҳон банки гуруҳи «SGS Tошкент» компанияси ҳамда Қишлоқ ҳудудларини таркибий жиҳатдан қайта қуриш агентлиги билан ҳамкорликда Тошкент, Фарғона ва Самарқандда GLOBALG.A.P. бўйича таълим олувчилар учун дастлабки семинарлар туркумини ўтказди. Бу семинарларда озиқ-овқат маҳсулотлари хавфсизлиги бўйича 15 нафар маслаҳатчи ва 60 нафар фермер иштирок этди. Сертификатлаштиришнинг бу тизими хусусиятлари, уни жорий этишнинг афзалликлари ҳақида Халқаро молия корпорациясининг (IFC) Европада ва Марказий Осиёда агробизнес стандартларини жорий этиш бўйича маслаҳат дастурининг раҳбари Ольга Шчербина ва халқаро эксперт, BULG.A.P. тижорат директори, GLOBALG.A.P.нинг Болгариядаги мевалар ва сабзавотлар бўйича Миллий техник ишчи гуруҳининг раҳбари Клемент Петров гапириб берди.\n– Суҳбатимизни GLOBALG.A.P. билан танишувдан бошласак...\nОльга Шчербина: Тренинглар ўзбекистонлик фермерлар ташаббуси билан ўтказилди. Уларнинг мавзуга қизиқишларини кўргач, биз GLOBALG.A.P. сертификатлаштиришига бағишлаб семинар ўтказишни таклиф этдик. Фермерларнинг аксарияти турли мамлакатлардаги бўлажак мижозларининг GLOBALG.A.P. сертификати билан боғлиқ талабига дуч келганларида, бундай сертификатга эга бўлгач, ўз маҳсулотларини кўпроқ ва қимматроқ сотишлари мумкин эканлигини тушуниб етдилар. GLOBALG.A.P. бўйича сертификатлаштириш рентабелликни оширишга, маҳсулотни ўтказиладиган бозорни кенгайтириш ва экспортни кўпайтириш имконини беради.\nЧунончи, IFCнинг Европада ва Марказий Осиёда агробизнес стандартларини жорий этиш маслаҳат дастури Австрия Молия вазирлиги кўмагида 80 дан зиёд корхонага 156 млн доллардан ортиқ инвестицияларни жалб этишга ёрдам берди. Бу эса сотув ҳажми кўпайиб, 323 млн долларга етишини таъминлашдан ташқари корхоналар иши самарадорлигини ошириш, уларнинг харажатларини тежаш, ишлаб чиқариш чиқиндилари ҳажмини камайтириш, таҳдид-таваккалчиликларни идора этишни яхшилаш ҳамда ўз савдо маркалари капиталлашувини ошириш имконини берди.\nКлемент Петров: GLOBALG.A.P. бутун жаҳонда эътироф этилган стандартлар туркуми бўлиб, улар қишлоқ хўжалигини юритиш амалиётини белгилаб беради. Мақсади эса қишлоқ хўжалиги ишлаб чиқаришида таҳдид-таваккалчиликларни имкон қадар камайтиришдан иборатдир. Маҳсулотнинг сифати ва хавфсизлигини назорат қилиш пировард маҳсулотни эмас, уни етиштириш, ишлаб чиқариш, тайёрлаш технологиясини сертификатлаштиришга қаратилган. Талаб даражасидаги, бошқача қилиб айтганда, рисоладагидек қишлоқ хўжалиги амалиёти етиштирилган маҳсулотда зарарли кимёвий моддалар, механик ва микробиологик ифлосланиш ҳосилалари тўпланиши имкониятини тамомила истисно этадиган шарт-шароит яратиш демакдир. GLOBALG.A.P. бўйича сертификатлаштириш муайян бир маҳсулот барча тавсиялар ва талабларга қатъий риоя этилган тарзда олинганлигининг кафолати бўлади. Бу ҳол ишлаб чиқарувчининг фаолияти GLOBALG.A.P. стандартлари талабларига мувофиқлигини тасдиқлайди.\nGLOBALG.A.P. сертификати истеъмолчилар ва чакана савдо корхоналарига маҳсулот хавфсизлик ва сифатнинг керакли даражасига мувофиқ эканлигидан ҳамда экологик нормаларга риоя этилган, ходимларнинг касб бобида соғлиғи ва хавфсизлиги ҳақида, атроф муҳитнинг ҳолати ва жониворларнинг омонлиги ҳақида ғамхўрлик қилинган ҳолда етиштирилганлигидан (тайёрланганлигидан) далолат беради. Бундай тасдиқлов бўлмаса, фермерларга бозорлардан эмин-эркин жой олиш осон бўлмайди.\nИхтиёрий сертификатлаштириш илк бор 1903 йили Буюк Британияда қўлланила бошланган. GLOBALG.A.P. тизими бўйича бу иш бошланганига эса йигирма йилча бўлди. 1993 йили Буюк Британияда қорамоллар ялпи ўлатга учраганлиги бу ишга туртки берди. Айни ўша воқеадан кейин ритейлерлар бонг урдилар ҳамда ишлаб чиқаришнинг барча босқичлари учун стандартларнинг муайян тизимини ярата оладиган ташкилот барпо этилишини молиялаштиришга қарор қилдилар. Шу зайил GLOBALG.A.P. стандартлари пайдо бўлди ва улар маҳсулот етиштиришнинг бутун силсиласини, яъни экишдан тортиб, маҳсулотни истеъмолчига сотишга қадар бўлган бутун бўғинни қамраб олди. Мазкур стандартлар ўз сафида етакчи ритейлерлар, импорт қилувчилар ва маҳсулот етказиб берувчиларни бирлаштирган хусусий уюшма томонидан ишлаб чиқилди ва қабул қилинди. Кейинчалик бу уюшма EUREPG.A.P. (Европанинг аграр соҳадаги фойдали тажрибаси) деган ном олди. 2007 йил сентябрида Осиёдаги кўпгина мамлакатлар ҳам ана шу стандартларни қабул қилганидан кейин атама GLOBAL, яъни «умумжаҳон» деган қўшимчага эга бўлди. Кёльн шаҳридаги FoodPLUS GmbH ташкилотининг етакчи мутахассислари иштирокида махсус ишчи гуруҳлари амалдаги стандартни янгилаш ва янгиларини яратиш билан шуғулланмоқдалар.\nҚишлоқ хўжалиги маҳсулотини сертификатлаштириш ва сифатини назорат қилишнинг ўзига хос нодавлат тизими барпо этилганлиги Европа ритейлерларига тежамкорликка эришишдан ташқари таҳдид-таваккалчиликларни камайтириш имконини ҳам берди.\n– Фермерларимиз асосан мева ва сабзавот маҳсулотларини экспорт қилаётганликлари боис, сертификатлаштириш бундай маҳсулотларни етиштиришнинг технологияси устидан тўлиқ назорат олиб боришдан иборат бўлиб қолади. Шундай экан, бу борадаги сертификатлаштиришнинг асосий объектлари нималардан иборат бўлади?\nК.П.: Тупроқ, уруғлик ва кўчат материаллари, ўғитлар ҳамда ўсимликларни ҳимоя этишнинг тизими, суғориш, ҳосил йиғиштириб олинганидан кейинги ишлов, маҳсулотни йиғиб-териб олиш ва сақлаш, ходимларнинг малакаси, хавфсизлик техникаси ва меҳнат гигиенаси, ишлатиладиган техника, маҳсулотни кузатиб бориш, атроф муҳитни муҳофаза қилиш бундай сертификатлаштириш объекти бўлиб қолади. Мазкур силсилада кузатиб боришнинг энг оқилона усули бажарилаётган барча юмушларни пухта ҳужжатлаштириб ва қайд этиб боришдир. Шуни таъкидлаш жоизки, айни ана шу жиҳатлар Ўзбекистонда ўтказилган семинарнинг «Ўсимликшунослик» ҳамда «Мева ва сабзавотлар» дастурий модулига киритилган. Биз уларни иштирокчилар билан атрофлича муҳокама этдик. Гап, хусусан, фермер хўжалигининг бутун фаолияти, бинобарин уруғликни танлаш, экишдан тортиб ҳосилни йиғиштириб олиш, қайта ишлаш, қадоқлаш, ташиш ва пештахталарга жойлаштиришга қадар бўлган барча ишлар регламентга солиниши кераклиги ҳақида борди. Фермер деҳқончилик билан шуғулланар экан, маҳсулот етиштиришнинг даладаги ишлардан тортиб, савдога чиқарилгунга қадар кечадиган жараённинг ҳар бир босқичида GLOBALG.A.P. стандартларига жавоб беришга тайёр турмоғи лозим. Ана шунда истеъмолчи унинг сертификат билан тасдиқланган товарини кўргач, бу маҳсулот кўп босқичли пухта назоратдан ўтиб келганлигига тўла ишонч ҳосил қилади.\nО.Ш.: Қайд этиб ўтиш лозимки, таълим 2 кунлик семинар шаклида ўтди. Курс назарий блоклар, суҳбатлар, амалиётдан олинган мисоллар-у, амалиётда учровчи вазиятларни таҳлил этишни ҳам қамровчи бир неча мавзувий бўлимдан ташкил топди. Якуний тест синовлари натижасига қараб семинар иштирокчилари тегишли сертификатлар олдилар.\n– Қишлоқ хўжалиги маҳсулотларини етиштирувчилар учун GLOBALG.A.P. жорий этилишининг қандай афзалликлари бор?\nК.П.: Жараёнлар ва тартиб-таомилларни аниқ, пухта идентификация қилиш ҳар қандай бизнес соҳасида ўзининг ижобий таъсирини кўрсатади. Хўжалик юритишнинг барча жиҳатларини тўла-тўкис тушунмай ва уларни ўзаро боғламай туриб хўжаликни самарали бошқариб бўлмайди. Шу сабабли ҳам, тизимли ёндашувни GLOBALG.A.P.ни жорий этишнинг асосий афзалликларидан бири дейиш мумкин.\nЖаҳондаги кўпчилик мамлакатларнинг озиқ-овқат тармоғида GLOBALG.A.P. тизими хавфсиз маҳсулот етиштириш ва етказиб беришни бошқаришнинг энг самарали воситаси ҳисобланади. Шу сабабли, мазкур тизим бўйича сертификатлаштириш савдо соҳасидаги ҳамкорлар билан узоқ муддатли ҳамкорлик қилиш, истеъмолчиларнинг маҳсулотга бўлган ишончини ошириш йўлларини кенг очиб беради.\nАфзаллик жиҳатлари, бир сўз билан айтганда, жуда кўп. Чунончи, таҳдид-таваккалчиликларни идора этиш маҳсулотларнинг ифлосланиши ва зарарланиши имкониятларини камайтиради, бу эса атроф муҳитни муҳофаза қилиш, ишлаб чиқариш гигиенаси ва санитариясини яхшилашга кўмаклашади. Фермернинг масъуллиги эса хавфсиз маҳсулот етиштириш ва етказиб бериш учун қулай шарт-шароит яратиш имконини беради.\nGLOBALG.A.P. тизими BRC, IFC, ISO 9001:2008 сингари бошқа менежмент тизимлари билан уйғунлик касб этади. Бу тизим давлат стандарти эмас, миллий қонун ҳужжатларига ҳам зид эмас.\nБугунги кунда Европадаги савдо тармоқларининг аксарияти ана шу тизим бўйича иш олиб бормоқда. Бу ҳол сертификатланмаган маҳсулотни Европа бозорига яқинлаштирмайди ва айни вақтда сертификатланган маҳсулот эмин-эркин ҳаракатланишига ёрдам беради. Шундай қилиб, GLOBALG.A.P. бўйича сертификатлаштириш қишлоқ хўжалиги маҳсулотлари етиштириб, ички ва жаҳон бозорларида муқим, муносиб ўринни эгаллашга интилаётганлар учун рақобатлашув борасида ҳам салмоқли афзалликлар беради.\nО.Ш.: GLOBALG.A.P. фермер хўжаликларини сертификатлаштириш бўйича жаҳондаги етакчи тизимлардан бири бўлиб, айни озиқ-овқат маҳсулотлари хавфсизлигини таъминлашга қаратилган. Кун талабларига тез мослашувчанлик бу очиқ-ошкора, ишончли комплекс тизимга хос бўлгани сабабли ҳам у бозор талаб-эҳтиёжларига вақтида эътибор қилади ва жавоб беради. Сертификатлаштириш бўйича модуль ва индивидуал ечимлар, аудит ҳамда фермер хўжаликлари салоҳиятини ошириш хусусида ҳам шундай дейиш мумкин. Бугунги кунда GLOBALG.A.P. бўйича сертификатлаштириш тизими билан жаҳоннинг 118 мамлакатидаги 140 000 асосий ишлаб чиқарувчи қамраб олинган.\n– Ниҳоят охирги савол. Сертификатлаштириш учун ким ҳақ тўлайди?\nК.П.: Сертификатлаштириш учун ҳақни уни ўтказишни сўраб мурожаат этган фермер хўжалиги ёки ишлаб чиқарувчи тўлайди. Бу сарф-харажатлар бозорлардан эмин-эркин, муносиб жой олиш самарадорлиги ошиши ва бу борадаги таомил соддалашуви шарофати билан ўзини тўла оқлайди.\nО.Ш: Шуни таъкидлаш муҳимки, GLOBALG.A.P. ихтиёрий стандартдир. Бу стандарт давлат даражасида ҳар қандай низолар бўлишини истисно этадиган тарзда таърифланган. Унинг асосий норматив бандларидан бирида айтилишича, бу стандарт миллий қонун ҳужжатларидан юқори, устун туриши мумкин эмас, у давлат стандартлари ролини бажаришга ҳам даъвогарлик қилмайди. Барча низоли ҳолатларда ҳал қилувчи сўз миллий қонун ҳужжатларига тегишли бўлади.\nСеминар якунлари ўзбекистонлик қишлоқ хўжалик товари ишлаб чиқарувчилар GLOBALG.A.P.ни жорий этишга тайёр эканликларидан далолат бермоқда. Бундан улар кўрадиган наф аниқ-равшан – халқаро стандартлар уларга Европа савдо тармоқлари эшикларини ланг очиб беради.\n– Мамлакатимизда маҳсулотлар таъм бобида юқори сифатли эканлигини, туркумдаги жами маҳсулотларнинг саралангандек бир хил кўринишдалиги, ранги, ўрови чет эллик истеъмолчилар буюртмасига мувофиқ ва улар кутганидек эканлигини кўрсатувчи GLOBALG.A.P., яъни жаҳон миқёсидаги номдор рутба жорий этилиши серқуёш Ўзбекистонимизнинг мевалари ва сабзавотларини намойиш этишнинг энг янги ва долзарб йўналишидир. Зотан, GLOBALG.A.P. сертификати маҳсулот энг юксак даражадаги халқаро стандартларга мувофиқ эканлигини тасдиқлайди. Айни чоғда у ходимларнинг соғлиғи муҳофаза этилганлигидан, ишлаб чиқаришда хавфсизлик принциплари ва меҳнат гигиенасига риоя этилганлигидан, қолаверса, сабзавотларни етиштиришда кам миқдорда ўғит ва пестицидлар ишлатилганидан шоҳидлик беради. Ўз маҳсулоти билан чет элларга чиқиш йўлини излаётган фермерлар, шак-шубҳасиз, тўғри йўлни GLOBALG.A.P. бўйича сертификатлаштириш воситасида танлаб оладилар деб ўйлайман.\n«Kaylasremedygroup» хусусий корхонаси директори.\n– GLOBALG.A.P. бўйича тренингни вақтида ташкил этганлиги учун IFC дан жуда миннатдормиз. Бу Ўзбекистонимизгагина эмас, балки бутун Марказий Осиёга керакли стандарт экан. Биз, фермерлар, маҳсулотимизни сифат ва хавфсизлик борасида жаҳон даражасига етказишга, бу товарлар Европа, Россия ва АҚШ бозорларида рақабатдош бўлишига ҳаракат қилмоқдамиз. Бу эса, маҳсулотимизни воситачиларсиз, янада фойдалироқ тарзда сотиш имконини беради. Тренингда иштирок этган фермерлар номидан бундай семинарлар бошқа минтақаларда ҳам ўтказилса, яхши бўларди деган истакни билдирмоқчиман. Зеро, бу муҳим ахборотлар бошқаларнинг эътиборига ҳам етказилмоғи даркор. Менинг фикримча, шу пайтгача экспорт билан шуғулланмаган фермерлар ҳам GLOBALG.A.P. ни жорий этиб, албатта экспортчилар сафидан жой оладилар. Бу эса, мамлакатимизнинг янада иқтисодий равнақ топишига хизмат қилади.\nАбдимурод МУҲАММАДИЕВ, фермер.


Эрматов: «ЖЧга албатта чиқамиз» » Lochinlar.UZ\n» Интервью » Эрматов: «ЖЧга албатта чиқамиз»\nЭрматов: «ЖЧга албатта чиқамиз»\nЯқинда Миллий олимпия қўмитаси вице-президенти Равшан Эрматов билан ёшларнинг очиқ мулоқоти ўтказилди. Мулоқотда Равшан Эрматов Ўзбекистон терма жамоасининг жаҳон чемпионатига чиқиши ҳақида гапирди.\n«Жаҳон чемпионатига, албатта, чиқамиз. Мен бунга ишонаман. Ўзим ҳам мухлисман. Ўзбекистон терма жамоаси ютқазганда бир ўлиб бир тириламан», деди Равшан Эрматов.\nРавшан Эрматов Испания футбол клуби Атлетико Мадрид жамоасининг Ўзбекистонга келиши ҳақидаги хабарларга аниқлик киритди.\n– Хабарингиз бор, яқинда туризм ва спорт вазири Испания ва Италия сафарларида бўлди. Сафар чоғида Атлетико Мадрид клуби вакиллари билан музокаралар олиб борилган. Биз улар билан қайси йўналишлар бўйича тажриба алмашишимиз мумкинлиги, халқаро ўртоқлик ўйинлари, мураббийларни Испанияга малака оширишга юбориш, ёш футболчиларимизни клуб академиясига жойлаш каби масалаларини қўйдик.\nБиласиз, Атлетико Мадрид жамоаси графиги жуда тиғиз, шунинг учун ҳозирча клубнинг ёшлар жамоасидан бошлаб турамиз. Кейинчалик, катталар жамоаси, вақти келса Испания терма жамоаси билан ҳам ўйнаш имкониятимиз бўлади, – деди Р. Эрматов.\nУчрашув давомида у фаолиятини якунлаган айрим футболчилар нега хайрлашув учрашувлари ўтказишмагани ҳақидаги саволга жавоб берди.\n– Тўғри, аввалги футболчиларга карьераси охирида хайрлашув учрашувлари ўтказилган. Жепаров, Кападзе, Нестеровлар ҳам Ўзбекистоннинг фахри. Уларга ҳозир хайрлашув учрашуви ўтказасизми десангиз вақти ҳам йўқ. Чунки улар мураббийлик йўналишига жиддий киришиб кетишган. Жепаров ҳам, Кападзе ҳам. Нестеров ҳозир футбол мутахассисларини тайёрлаш марказида ўқияпти, мураббийлик лицензиясига. Лекин бу режамизда бор эди. Орада пандемия ҳам бўлди. Ҳозир бунгача етиб келмадик. Тез орада яна бир-иккитаси фаолиятини якунлайди, ўшанда битта қилиб ўтказамиз.скачать dle 10.4фильмы бесплатно\nасад 29-05-2021 09:39\nчикиш учун ,биринчи уринда ёшлар мурабийдан тортиб катталаригача бушатиб ташлаш керак , четдан олиш керак хаммасини ,\nnav-liv 25-05-2021 00:08\nravshan oka ufaga prezident bolganda hamma hursand bolgandi ammo adashimmiz!:(\nismoil 24-05-2021 22:53\nchiqamiz .... lekin qachon bilmadim dedimi. Faqat chiqamiz deyapti, qachonligini aytmadi. Shustei\nИскандер 24-05-2021 21:35\nЭрматов туш курибдими дейман ,, Майли илохим чиксин ,,\nХалк 24-05-2021 20:15\nЧиксак зур буларди лекин..........